text:
dissabte, de maig 20, 2006
Balon, furbos e cine
Sin di gnûf sot esams... ca no si finis mai. Intant tal balon al sucêt di dut, e dopo a disin che un nol à di vergognâsi di jessi talian... o cu lis scomessis, no capissi cemût che cussì tancj zuiadôrs cun dut ce che bechin e àn voie di riscjâ cussì. O sin al livel di tierç mont no miôr... ridin se sucedin in Vietnam o in Argjentine ma ca a si fâs di piês. Che altre sere o viodevi La meglio gioventù aka La miôr zoventût di Pasolini... biel cine ancje se mi mandin dome il prin toc e chel altri cuissà cuant. E un professôr di letaris mi pâr i diseve di lâ vie de Italie prime ch'al podeve... e o jerin tai agns 60, boom economic e dut il rest. Sperin di rivâ a passâ il confin prime che sedi masse tart
Zontât di Andri a lis 18:03
Subscriure's a: Comentaris del missatge (Atom)


c: text/html

text:
Intun incuintri public che si è tignût ai
26 di Fevrâr a Donostia, i rapresentants de çampe indipendentiste basche, adun
cun Eusko Alkartasuna, Aralar, Alternatiba, LAB e altris sogjets dal front
nazionalitari, a àn presentât une propueste che e vûl dâ un sburt al procès di
pâs intal Paîs Basc. Il document, che al è stât clamât “Konponbide haizea
dabil” (L’aiar de soluzion al sofle), al propon une schirie di intervents
politics e juridics par svilupâ un procès democratic in stât di puartâ a di une
pâs juste e definitive.
Par chest si ricognòs il dolôr e i patiments causâts
des diviersis formis di violence che a àn segnât il Paîs Basc ta chescj agns e
si propon la creazion di une comission che e rivi a recuperâ la veretât dai
fats. Si domande di superâ la logjiche dai sconfits e dai vincidôrs, par che a
vinci al sedi il paîs intîr. Par rivâ a di une riconciliazion vere, dongje dal
ricognossiment mutuâl, e à però di finî ogni forme di violence, ancje chê
statâl. Ta cheste suaze si à di rivâ ae liberazion dai presonîrs politics e ae
pussibilitât pai esiliâts di tornâ. Intal document si torne a proponi un
percors che al ledi daûr dai principis di Mitchell, za doprâts par superâ il
conflit nordirlandês, e che al sedi viert a ducj i sogjets e a dutis lis ideis,
ancje chê de autodeterminazion. La declarazion e je stade judicade positive de
direzion dal PNV (Partido Nacionalista Vasco), ma no suficiente par superâ lis
divisions che si àn sul svilup dal procès di pâs. De bande dai partîts
spagnoliscj (PP e PSOE), invezit, i prins coments a son stâts negatîfs.
Propit popolârs e socialiscj, adun cun
CiU (Convergència i Unió), PNV, UPN (Unión del Pueblo Navarro), CC (Coalinción
Canaria), Foro Asturias, IU (Izquierda Unida), ICV-EUiA (Iniciativa per
Catalunya Verds - Esquerra Unida i Alternativa) e CHA (Chunta Aragonesista),
juste ai 21 di Fevrâr a vevin votât intal Parlament spagnûl une mozion unitarie
che e domandave la disparizion complete di ETA, di incressi la poie dome pes
vitimis de organizazion armade basche e di sburtâ un superament dal conflit
dentri de suaze des leçs cumò in vore. Cheste cjolte di posizion e nas tant che
rispueste a di une mozion fate indenant dal grup di estreme diestre UPyD (Unión
Progreso y Democracia) là che si domandave di meti fûr leç Bildu e Amaiur, i
doi sogjets politics nassûts de aleance des diviersis fuarcis de çampe
nazionalitarie basche. In plui di Amaiur, cuintri des dôs mozions a àn cjapât
posizion ancje ERC (Esquerra Republicana de Catalunya), BNG (Bloque
Nacionalista Galego) e Geroa Bai. La mozion maioritarie, sburtade massime dal
PP, no mostre nissun segnâl di spostament rispiet ae posizion dai partîts
spagnoliscj in mert ae soluzion dal conflit basc.
Font: Gara, 22-27/02/12

robotstxt: allowed

filter: keep


text:
In cheste categorie vegnin tirâ dongje sît cu contignûts in lenghe furlan che tratin argoments relativis a la Societât e le sôs problematicitât.
Sites 21
Blog di Sandri
Blog par condividi cu la famee e cun ducj i amîs lis fotos dai puescj visitâts.
Cjargne Online
La storie, la nature, le tradizions e la societât da Cjargne. Dut cu lis contribût dai visitadoris.
Comitât 482
Par la difese di une lenghe e dai dirits di cui che le dopre. Normative, dossiers, comunicâts e membris del comitât.
Declarazion universâl dai derits dal om
Al presente la version digital dal at.
Di ca e di là dal Nadison - Pagjinis furlanis
La storie dal Friûl. Cjants, pagjinis, storiutis, poesiis e altri. Sezion par furlan de associazion "Di ca e di là dal Nadison dal Lusinç e dal Tiliment".
Donne in Carnia
Panoramiche al femminin di culture, tradizions, storie, atualitât, ambient e territori. Notiziis e storiis, fotografiis e link utii.
El Tomât
Associazion culturâl a Buie. Libris, events, fotos. A disposizion i archivis dal gjornâl e i ultins numars publicâts.
Fantats Furlans
Associazion cence fins di vuadagn, cjossolin tal timp libar, si cjatin plui o mancul une volte par setemane cun chê di organizâ e progjetâ alc di seri.
Furlans de diaspore
Les vôs dai Furlans sparniçâts ator pal mont.
Glesie Furlane
La vitrine e à il fin di meti in taule par ducj i furlans la traduzion de Bibie che pre Checo Placerean al à fat par judâ ducj i furlans dal mont sparniçàs ca e là a sintîsi grancj come ducj che altris, sedi ebreus, che grêcs, che latins, talians o inglês.
Glesie Furlane
E je un grop di cristians e furlans che a cirin di lâ a font des lôr lidrîs culturâls e religjosis, par podê conciliâ in maniere armoniche la propie fede cu la propie identitât culturâl. Vuê si fevelarès di inculturazion de fede o di vanzelizazion de culture. Gnovis, la Bibie, e-libris, Olmis (di A. Beline).
I Gnognosaurs
Nassûts intal 1996 dal lapis spiçot dal ilustradôr Andrea Venier, i dinosauruts Gnognosaurs di in chê volte a compagnin i fruts furlans ae scuvierte de marilenghe.
Il Blog dal Crot
Peraulis in libertât ator pes rois e pai fossâi.
Internazionalitari
E je une trasmission di radio Onde Furlane che e fevele, cuntun tai nazionalitari, des nazions cence stât e des minorancis nazionâls de Europe.
La grame
Lavore pe promozion de lenghe e des culturis furlanis, des tradizions e des identitât locâls, inmaneant cunvignis, spetacui, manifestazions musicâls, teatrâls e cinematografichis.
Numar Un
At costitutîf de associazion culturâl che lavore dome che par fins culturâi, ricreatîfs, formatîfs, informatîfs etics e sociâi.
Pinsîrs
Pinsîrs, riflessions, insiums, universitât in gjenar par furlan.
Rivoc furlan
La prime e ugnule vôs ladine e furlane che e partìs dal Lât di Como.
Sù pes Gjermaniis
Vôs furlanis-bavaresis, par contâ di chi e di là.
Un compit par furlan
Liendis, usancis e costums de Cjargne.
Une vôs zovine, une vôs libare
Il blog di Christian Romanini. Un spazi par fevelâ di ce che al sucêt a Maian e dulintor.
Other languages 88
Last update:September 17, 2016 at 14:05:17 UTC
Societât
All Languages
Art
Afârs
Computer
Zûcs
Salût
Notiziis
Consultazion
Regjonal
Sience
Acuiscj Online


text:
Gusto al è un om dal caratar scjaldinôs. In dutis lis ocasions a nol mancje di volê vê simpri reson. Cualchi volte la reson le à, ma no simpri. Si tu provis a dâi cuintri, diu nus vuardi; come minim al zighe e al jes cun mil improperis. No je la prime volte che ta ostarie, zuiant a cjartis, zigant come un mat, al ribalte la taule cun tacis e dut. La int dal pais aromai lu cognòs e lu sopuarte, ma plui di cualchi volte al à riscjat di cjapâ un frico de bande di cualchi forest, tirât in mieç.
Gusto al è un bacan; al à, tra i siei e chei rivâts cu la femine, plui di dusinte cjamps e ju lavore di bessôl, vent ducj i machinaris par fâlu. Chei dal paîs a lu sopuartin ancje parcè che dispès a àn bisugne di lui par cualchi lavôr che lôr no podaressin fâ. Ancje par chest Gusto al si sint in dirit di vê simpri la ultime peraule.
Cuant che al è fûr di ogni gracie di Diu, lui a ti sisteme cuntun “Folc che ti trai!” zigât di fâ pôre, che a ti strope la bocje e a ti tocje gloti cence sumiâti di rispuindi.
Vuê al cjate il so amì Sisto che al jes de ostarie e lu ferme su la puarte: “Dulà vâstu Sisto cussì di premure? Torne dentri che o fasin cuatri ragjos!”.
“No pues Gusto, o soi nome jentrât a cjoli i spagnolets e cumò o ai di lâ a tirâ sù il fen, prin che a torni la ploie”. Gusto, che i leve a la lupe di fâ une briscule e di bevi cualchi tai in companie, al insist: “No stâ fâ il mone, che a nol varès di plovi, a lu à dit Bernacca!”. Sisto, rassegnât, al scugne ubidî e al torne dentri. Inte ostarie Gusto al cjate subit altris doi e, fasint cubie cun Sisto, al tache a zuiâ. Rivâts a la ultime man dal cuart ragjo, Gusto al è content; al sa che Sisto al à un caric e lui, cu la sô brisculute, al varès di vê in man la partide.
Al so turni Sisto, cul pinsîr di lâ intal cjamp, no si vise dal moto di trê che i veve fat Gusto, e al cale une altre brisculute, butant intal ledan la vitorie.
Gusto, pal fal di Sisto che lu à fat pierdi, al sclope: “Folc che ti trai! Ma indulà âstu il cjâf, che i la vevin in man!”. Sisto nol sa ce dî e al tâs par no butâ in piês la situazion. Al salude displasût, e al va a cjase, lassant Gusto a zigâ inte ostarie.
Daspò gustât, Sisto al tache il cjaval e al va intal cjamp, par tirâ sù il fen. Al è su lis spinis parcè che al si sta innulant e al sint a bruntulâ il timp. Po dopo, jemplât il cjar, al monte sul fen par sistemâlu miôr, content di vê finît prin che al tachi a plovi. In pîts sul cjar Sisto al alce la forcje ancjemò une volte, cuant che i plombe intor une saete che intun marilamp a lu cope, lassantlu distirât sul fen, neri e dûr come un bacalà. Il cjaval al si spavente pal ton ma po al si cuiete, spietant il “Gjie!” dal paron par tornâ a cjase. No sintint plui il so paron a movisi sul cjar, il cjaval al capìs che i devi jessi sucedût alc e che al è miôr tornâ dongje, pe strade che al cognòs ben, vêntle fate cetantis voltis.
Il dî dal funerâl, compagnant Sisto intal cimitieri, Gusto al è daûr dai parincj e al vai come un frut, vênt pierdût un cjâr amì.
Ma di chê dì, nol à plui dit a dinissun “Folc che ti trai!”.
di Pauli Jacuss


text:
A
son rivâts insom il siopar de fam e chês altris formis di proteste
puartadis indenant di un grup di professôrs, lavoradôrs e students
de universitât di Aberystwyth cuintri de sierade de residence
Pantycelyn là che a cjatavin acet la associazion dai students di
lenghe galese e altris organizazions e societâts universitariis
leadis a cheste lenghe. In plui dai students, la decision di sierâ
la struture e veve alarmât ancje uns cincuante dipendents de
universitât che a segnalavin cemût che cu la sierade si metevin a
risi sei diviers puescj aministratîfs, sei l’insegnament par
galês. La proteste e je rivade insom dopo che il senât academic al
à dât garanziis su la gnove vierzidure de struture, sui timps par
finî i lavôrs di ristruturazion e sui finanziaments leâts aes
ativitâts didatichis, aministrativis e extracuricolârs par galês.
Font:
Wales On Line,
22/06/15


text:
Al
sarà di un milion e 730 mil euros pal 2016 il font di cooperazion
metût sù dal guvier de Comunitât Autonome Basche, tal stât
spagnûl, e dal Ufici public de lenghe basche che al opere par
promovi l’euskara in Ipar Euskal Herria, o sei il Paîs Basc
setentrionâl sot aministrazion francese. La plui part di chestis
risorsis, ven a dî un milion e 380 mil euros, a son pes
organizazions principâls che a lavorin in Ipar Euskal Herria a pro
de lenghe basche te istruzion, te educazion, tai mieçs di
comunicazion e te culture. Chei altris 350 mil euros invezit a saran
dividûts tra progjets plui piçui selezionâts par mieç di un bant
public. Tra lis novitâts finanziadis chest an si à la seste edizion
de inchieste sociolinguistiche su la lenghe basche e la promozion
ancje tal Paîs Basc setentrionâl dai imprescj didatics disponibii
sul portâl de organizazion HABE.
Font:
Euskara,
31/03/16


text:
Gales: il Plaid Cymru al incrès la sô poie
Ai 17 di Otubar a son stâts comunicâts i i risultâts dal prin sondaç su lis intenzions di vôt a nivel galês daspò des elezions pe Assemblee Nazionâl dal 2007. Il scandai al mostre che a nivel galês a vegnin premiâts i doi partîts che cumò a son al guvier in Gales, ven a dî i nazionalitaris dal Plaid Cymru (25,7%) e i Laburiscj (35%), che a mostrin un aument dai consens tor dal 3% rispiet aes ultimis elezions pe Assemblee Nazionâl Galese. Il sondaç, dut câs, al domandave ancje lis intenzions di vôt dai galês par chel che si riferìs al Parlament britanic. Ta chest câs si viôt, invezit, cemût che i Laburiscj a pain lis sieltis politichis de aministrazion Brown (38,7% cuintri dal 42,7% des elezions politichis dal 2005). Pai Liberâi Democratics la situazion e je fintremai piês (13,3% cuintri dal 18,4%). A vuadagnâ, in chest moment, a saressin duncje i Conservadôrs (23,9% cuintri dal 21,4%), ma soredut il Plaid Cymru (18,3% cuintri dal 12,6%). La poie dal Plaid Cymru e je fuarte e e va dilunc a cressi – al à comentât il parlamentâr galês Adam Price – e chest al è dal sigûr il risultât de fiducie che la int e à pal nestri partît daspò dal nestri ingrès tal guvier galês e dal lavôr che o vin fat par une gnove politiche pal Gales.
Font: Plaid Cymru, 17/10/08


text:
Il guvier britanic al à comunicât ta
chestis zornadis i risultâts de consultazion publiche sul referendum pe
indipendence de Scozie, intant che chê inviade dal guvier scozês si sierarà ai
11 di Mai. Tra i dâts principâi de consultazion dal guvier di Londre o cjatìn
che il 75% dai sogjets che a àn rispuindût a vuelin che inte schede pal referendum
si vedi une domande sole sul status costituzionâl de Scozie e che il 70% al à
miôr che il vôt si davuelzi il prime pussibil, come che al volarès il guvier
britanic. Suntun pont, invezit, si à une cierte vierzidure pe posizion mostrade
dal esecutîf scozês, ven a dî la pussibilitât di votâ intal referendum ancje
pai fantats di 16 e 17 agns. Cun di fat, il 44% di chei che a àn partecipât ae
consultazion imbastide dal guvier britanic si è declarât dacuardi cun cheste
propueste.
Font: BBC, 04/04/12


text:
Une
colaborazion simpri plui fuarte tra lis emitentis radiofonichis sami
di Norvegje, Finlande e Russie. Chest l’obietîf di une schirie di
incuintris che Valentina Sovkina, diretore de radio sami KSR e
rapresentante dal Parlament Sami de penisule di Kola, inte Federazion
Russe, e à vût cui dirigjents des emitentis sami principâls de
Norvegje (NRK Sápmi) a Kárášjohka / Karasjok e de Finlande (YLE)
a Aanaar / Inari. Un dai prins ponts concuardâts al è chel di rindi
regolârs chescj incuintris di maniere di facilitâ la cooperazion
tra lis trê diviersis emitentis. Cu la radio sami finlandese si à
po decidût il scambi di materiâi audio, ma ancje la pussibilitât
pai grups de penisule di Kola di regjistrâ i lôr tocs intai studis
plui furnîts de YLE di Aanaar / Inari, intant che cu la emitente
sami norvegjese si à concuardât la realizazion di cors di formazion
par personâl tecnic e gjornalistic.
Font:
Finugor, 08/11/12


text:
Il Parlament catalan, ducj dacuardi, al à decidût di no ameti la iniziative di leç popolâr pe convocazion di un referendum su la autodeterminazion ai 12 di Setembar dal 2010. La iniziative e jere stade sburtade de organizazion Deumil.cat che, denant de boçadure, e à criticât massime il compuartament dai rapresentants dai partîts tant che ERC e CiU che tai lôr statûts si impegnin pal dirit di autodeterminazion dal popul catalan. La decision di no ameti la iniziative di leç popolâr e je stade justificade cul fat che, daûr dal Statût di autonomie e de Costituzion spagnole, la Generalitat no à lis competencis par frontâ chest argoment. A front di cheste decision, Deumil.cat e à invidât i citadins a partecipâ in maniere massive ae manifestazion inmaneade pai 27 di Jugn a Barcelone dal grup (Grup Acte de Sobirania) che al domande ai parlamentârs di sotscrivi un at di sovranitât che al permeti di inviâ un percors pe autodeterminazion de Catalogne.
Font: Vilaweb, 17/06/09; Món Divers, 17/06/09


text:
Al è
Ondarroa, inte provincie di Bizkaia, il paîs là che si fevele di
plui par basc. Daûr dai dâts di une ricercje curade de associazion
Soziolinguistika Klusterra e dal istitût basc di statistiche
(Eustat), il 93,6% dai passe 8.800 abitants di chest comun al dopre
ogni dì l’euskara. Si trate di une percentuâl une vore plui alte
di chê de medie provinciâl, che e je tor dal 31%, e di chê dal
rest de comunitât autonome che si sbasse fintremai al 13%. Il dât
al è avonde plui alt ancje di chel di localitâts de Bizkaia là che
si calcole che la lenghe basche e sedi plui fuarte tant che Gernika e
Lekeitio, che a àn un ûs cuotidian de lenghe tor dal 70%. Al è
ancje di zontâ che il dât che al ven fûr di cheste ricercje
specifiche al è plui alt di chel che si veve otignût cui modei
matematics doprâts par inchiestis sociolinguistichis a difusion plui
largje.
Font:
El Correo, 26/03/13


text:
Il grup Foro Peinador al à inviât une gnove campagne par sburtâ l’ûs dal galizian intes etichetis dai prodots vinicui de Galizie. In dì di vuê, 170 des 430 impresis dal setôr a etichetin i lôr prodots par galizian, ma al somee che la identificazion dal prodot cul so teritori e cjapi za dentri l’80% de produzion vitivinicule de Galizie. La campagne inviade e à chê di fâ cressi inmò di plui la presince de lenghe proprie ta chest setôr. Intun marcjât simpri plui globâl, al spieghe Foro Peinador, marcâ la muse di un paîs cul so segnâl di identitât plui carateristic, ven a dî la lenghe, al è un element di grande impuartance. Cun di plui, par dâi plui fuarce ae campagne, si invidin organizazions e citadins a sielzi chei prodots che a àn lis etichetis par galizian.
Ai 30 di Novembar, zornade nazionâl scozese, il prin ministri scozês Alex Salmond (SNP) al à presentât il document “Your Scotland, Your Voice” (La tô Scozie, la tô vôs). Si trate di une sorte di libri blanc, che al diven di doi agns di confront e dibatiment cui citadins scozês, là che si fronte in detai lis pussibilitâts ufiertis di une Scozie indipendente e il percors par rivâi. Intal document, dut câs, si confrontin ancje chês altris ipotesis che a son su la taule, ven a dî une devoluzion cuasi totâl dai podês cun capacitât fiscâl plene, la propueste di aument de autonomie fate indenant dai partîts unioniscj (Laburiscj, Liberâi Democratics e Conservadôrs) par mieç de cussì clamade Comission Calman, o il status quo. Salmond al à ancje fat savê che, dentri di Zenâr, e sarà presentade intal Parlament scozês la propueste di leç par imbastî un referendum su la indipendence. Il rapresentant dal SNP, dut câs, al à ancje fat savê che il cuesît referendari al podarès jessi modificât se lis oposizions a domandaran di meti dentri ancje une tierce opzion che e previodi un aument des competencis trasferidis di Londre ae Scozie. Par cumò, dut câs, SNP e Verts a son i unics a poiâ il progjet dal referendum e no àn avonde deputâts in Parlament par fâ passâ la leç. Lis ultimis inchiestis, invezit, a mostrin che il 75% dai scozês al domande di jessi sintût su chest argoment par mieç di un referendum.
Font: SNP, 27/11/09; BBC, 25-30/11/09; Gara, 01/12/09 e 30/11/09
Ogni an, la lenghe irlandese e puarte un vuadagn sui 136 milions di euros pe economie de citât di Gaillimh / Galway e de sô contee. Cun di plui, simpri inta chel teritori, il gaelic al da di vore a passe 5 mil personis. Sintût in proposit, plui dal 90% dai imprenditôrs di Gaillimh / Galway al crôt che la lenghe irlandese e sedi une ocasion uniche par promovi la muse e la identitât culturâl de citât. A son chescj, in struc, i dâts principâi di un studi sui beneficis economics che il gaelic al puarte ae citât e ae contee di Gaillimh / Galway che al è stât presentât ai 27 di Novembar. Se si cjale plui in detai la ricercje si pues viodi che intal setôr turistic i vuadagns leâts al gaelic a son sui 40 milions di euros al an, intant che pes produzions audiovisivis si fevele di passe 24 milions. Dut câs, se si cjale al zîr di bêçs che il gaelic al rive a movi in maniere indirete intal teritori, lis cifris a son inmò plui altis. Cun di plui, i investiments che il guvier al à fat pe lenghe ta chest teritori a àn puartât a incressi lis infrastruturis, a miorâ il tiessût sociâl e culturâl, e a infuartî la cualitât de economie locâl.
I intervents metûts in vore cuintri de lenghe galiziane dal mês di Avrîl incà a van cuintri dai tratâts internazionâi sui dirits linguistics sotscrits dal stât spagnûl. A dîlu al è l’Ufici european pes lenghis mancul pandudis (EBLUL), ent consultîf dal Parlament european, dal Consei de Europe e de ONU in materie di dirits linguistics. Cun di fat, al spieghe l’Ufici, il guvier galizian (Xunta) in plui di no tignî in nissun cont il rapuart dal comitât di esperts dal Consei de Europe che lu sburtave a meti in vore ad in plen la Cjarte europeane pes lenghis regjonâls o minoritariis, al à ancje pidimentât cierts intervents a pro de lenghe che za a jerin. L’EBLUL, duncje, al invide la Xunta a cambiâ ande se no vûl jessi denunciade denant des autoritâts europeanis. L’assessôr galizian pe culture, Roberto Varela, al à dite che l’intervent dal EBLUL nol è tant impuartant e che la politiche linguistiche de Xunta no je masse divierse di chê dai guviers di prime e che, duncje, no si pense di cambiâle.
Il guvier cec al à dât fûr che al è pôc un comunicât uficiâl là che al domande scuse pe sterilizazion sfuarçade che par agns e je stade metude in vore su lis feminis de comunitât rom e al sigure che in avignî nol sucedarà plui. Cun di fat, a cjaval tra i agns ’70 e i agns ’90, il guvier cecoslovac al veve inviât une politiche di sterilizazion sfuarçade su lis feminis rom. Cumò lis organizazions pai dirits dai rom a domandin un at similâr ancje al guvier slovac e lu invidin a investigâ sui câs capitâts intal so teritori. Cun di fat, si à di zontâ che ancje intai ultins agns si àn vudis denunciis di sterilizazion sfuarçade.
Ai 25 di Novembar Osian Jones al è stât condanât a di un mês di preson par vie de sô partecipazion ae campagne par che ancje i servizis dai grancj grups comerciâi a sedin ufierts ancje par galês. La campagne, inmaneade de Cymdeithas yr Iaith Gymraeg, e previodeve pichets denant des filiâls dai grups che a mostravin compuartaments discriminatoris pe lenghe galese, ma ancje di picjâ manifescj e di fâs scritis su lis lôr vetrinis. Propit cheste sorte di campagnis, intai agns stâts, e veve contribuît a svilupâ politichis linguistichis simpri plui fuartis a pro dal galês.
La gnove leç su la funzion publiche in discussion intal Parlament de Comunitât Valenziane e à di previodi che cui che al vûl fâ il funzionari public al vedi une cognossince suficiente dal valenzian (catalan fevelât intal Paîs Valenzian). A domandâlu a son passe 70 tra associazions, sindacâts e partîts politics atîfs ta cheste comunitât. Il manifest pe cognossince dal valenzian pai funzionaris publics al è stât presentât in maniere uficiâl ai 23 di Novembar. In dì di vuê, di fat, la leç no proviôt nissun oblic dal pont di viste linguistic e al somee che dome l’1,2% dai funzionaris publics al vedi une cierte cognossince dal valenzian. Cemût che si à dite, dongje dai partîts nazionalitaris e des associazions pal valenzian, il manifest al è stât sotscrit ancje di diviersis organizazions sindacâls tant che la Intersindical Valenciana, la UGT e lis CCOO.
Chi disot si propon la trascrizion par furlan dal intervent dal ex puartevôs di Batasuna, Arnaldo Otegi, che al è stât trasmetût ancje intant de conference dai 14 di Novembar a Vignesie. Il video dal intervent si pues cjatâlu achì.
Il stât al à inviât une strategjie une vore fine a tacâ de declarazion di Lizarra Garazi. Il stât al jere cussient che dutis lis lûs dal alarm a jerin piadis e che al jere in at un procès popolâr e democratic intal Paîs Basc vuidât, adun cun altris, de çampe indipendentiste, che al domandave un telâr nazionâl e democratic pal paîs. Par chest si veve ponût doi obietîfs: fermâ la çampe indipendentiste par mieç de repression e puartâ il Partît Nazionalist Basc a di un pat cul stât, par fâsi tirâ dentri intal stât, par che si trasformi intune fuarce regjonaliste dentri dal stât spagnûl. E il stât al à otignût, intune cierte misure, un obietîf che o vin di ricognossi cence pôre o cence amission di sconfite: intant che nô o sin stâts bogns di meti in crisi i lôr progjets istituzionâi, lôr a son stâts bogns di blocâ la dinamiche che e permetarès di creâ un telâr gnûf. Dut câs, in dì di vuê, si à di dî a clâr che cheste e je dome une concuiste parziâl, parcè che dal nestri pont di viste al è plui che clâr che a van dilunc a esisti, intal nestri paîs, condizions obietivis e sogjetivis par un cambiament politic e sociâl. Achì e va dilunc a esisti une maiorance che e vûl che la sô identitât nazionâl e vegni rispietade; achì e va dilunc a esisti une maiorance popolâr che e vûl che si rispieti il so dirit di decidi; achì e va dilunc a esisti une maiorance popolâr che e vûl un cambiament politic su fondis nazionâls e sociâls. Vuê, la çampe indipendentiste, ancje se e ricognòs che a son dificoltâts obietivis, ancje se e ricognòs che a àn rivât a blocâ almancul in part il procès di liberazion nazionâl, e à di dî a vôs alte che intal Paîs Basc a son lis condizions par un cambiament politic e sociâl. E vuê o volìn dîur ai incuisitôrs dal secul vincjesim-prin, a cui che al vûl sierâ cun mûrs la tiere e il mâr, che, di là di dut, la çampe indipendentiste no je nassude inta chest paîs par resisti e nancje par rispuindi. O sin nassûts par vinci e o larìn a vinci! O vin di dâ dongje fuarcis a çampe dal Partît Nazionalist Basc. O vin di meti adun un bloc storic, vuidât de çampe indipendentiste intune cun altris sogjets, di maniere di puartâ fint insom il progjet di liberazion nazionâl. E o vin di fâlu cun calme e cun atenzion, parcè che no si trate di un procès cence contradizions; a ‘nt saran, ma il probleme des contradizions al è di savêlis gjestî. Però, par che il procès al vegni sblocât, inviât e svilupât, al covente meti adun fuarcis. Al covente meti adun fuarcis par cambiâ i rapuarts cul stât. Inta chest paîs, duncje, o vin di dâ dongje fuarcis a çampe dal Partît Nazionalist Basc. E chest al è il secont dai grancj compits che la çampe indipendentiste si à dât, e o tacarìn a fâlu, cundut de repression, cundut dai pidiments che nus metaran su la strade; lu fasarìn cun pazience, cence presse, ma cun pas indenant reâi par creâ un bloc storic di lavoradôrs e lavoradoris, un bloc popolâr che al rivendichi a clâr la indipendence nazionâl dal Paîs Basc. Al è chest il nestri secont grant compit. Il tierç compit che o vin, al è chel di infuartî lis nestris relazions cu la comunitât internazionâl. O vin simpri dit e vuê o tornìn a dîlu, che la risoluzion dal conflit e à di jessi fate inte suaze de Europe e e à di cjapâ dentri la comunitât internazionâl. Chel chi al è un lavôr che la çampe indipendentiste e à svilupât par agns, che no vin bandonât, che o vin di infuartî tai prossims mês par cirî la complicitât, la poie e il jutori de comunitât internazionâl par cjatâ fûr une soluzion democratiche dal conflit. E par ultin, si varà di zuiâ la seconde part de partide che cualchidun al à bandonât intune citât de Europe centrâl intal ultin procès di negoziazion. E si varà di fâlu parcè che no je altre soluzion dal negoziâ. Al è par chest che cuant che il siôr Rubalcaba al dîs: o le finîs o le finîs! No i rispuindìn: o o negoziais o o negoziais! O o negoziais o o negoziais! O vuei che o sepis che il popul lavoradôr basc, che la classe operarie e i setôrs popolârs di chest paîs, ducj chei che o sin in vore par costruî un procès di liberazion nazionâl e sociâl inta chest paîs, no dismentearìn mai l’esempli che o vês dât, l’impegn che si sês cjapâts sù e l’impegn che o vês metût par cirî une soluzion dialogade e politiche al conflit tra il Paîs Basc e il stât spagnûl. Par nô o sês i miôr e simpri lu sarês! Compagn dal om che 30 agns indaûr si à presentât denant des Nazions Unidis, la çampe indipendentiste si presente denant dai stâts, denant dal so popul e denant de comunitât internazionâl cuntune rame di ulîf inte man. Che nissun al lassi colâ cheste rame di ulîf! Vive il Paîs Basc libar!
Ai 14 di Novembar, intant di une manifestazion che si è tignude a Altsasu, intal Paîs Basc, e de Conference internazionâl pai procès di pâs e pe risoluzion dai conflits che si è davuelte a Vignesie al è stât presentât il document “Un prin pas pal procès democratic: principis e volontât de çampe indipendentiste basche”. Dut câs la propueste e à cjatât une rispueste negative de bande des istituzions e des fuarcis politichis spagnolis. Il ministri spagnûl pal interni, Alfredo Pérez Rubalcaba, compagn dai rapresentants socialiscj (PSOE) e popolârs (PP), al à dite che no si trate di nuie di gnûf e al à invidât ducj i partîts a isolâ la çampe indipendentiste basche. Lis sôs peraulis, dut câs, no àn cjatât masse acet framieç dai partîts bascs. I rapresentants dal Partît Nazionalist Basc (PNV) a àn mostrât reazions diferentis: cualchidun al à fevelât di novitât impuartante di cjalâ cun atenzion, cualchidun altri, invezit, al à mostrât plui dubis, ma al à ancje dite di nô “ai cjants di sirene di Rubalcaba”. Une vore plui di interès pe propueste al è rivât di Eusko Alkartasuna, Ezker Batua e di moviments politics bascs plui piçui tant che Alternatiba e Lokarri che a àn ancje invidât ETA e meti jù lis armis par favorî il svilup di un procès di pâs.
Ai 21 di Novembar, invezit, Eusko Alkartasuna e à presentât in maniere uficiâl la sô propueste par un acuardi des fuarcis che si batin pe indipendence dal Paîs Basc. In pratiche, si propon di meti adun dutis lis fuarcis de çampe indipendentiste basche, pûr che a operin dome cun mieçs politics e pacifics, intune aleance che e sedi po vierte ae colaborazion ancje cun chei partîts che a ricognossin il dirit ae autodeterminazion dal popul basc e la libertât plene di ducj i partîts politics a difindi in maniere democratiche i lôr principis. Si trate, duncje, di un pas indenant par rivâ a di un sogjet politic che al meti adun dutis lis fuarcis impegnadis par rivâ a di une plene sovranitât dal Paîs Basc.
Garantî cun plui fuarce il patrimoni linguistic, culturâl e sociâl e i dirits istituzionâi dai cravuats dal Molîs. Al è chest l’impegn che si à cjapât il president di cheste Regjon taliane, Michele Iorio, in ocasion de visite dal president de Cravuazie, Stjepan Mesić. Chest impegn, al à spiegât Iorio, al cjatarà puest intal gnûf statût che la aministrazion regjonâl e je daûr a preparâ. Il president dal Molîs si à ancje impegnât, cun risorsis regjonâls, a evitâ che la riforme scolastiche decidude a nivel statâl e puedi penalizâ lis scuelis che si cjatin intai trê comuns molisans là che e vîf la minorance di lenghe cravuate, o sei Filič / San Felice, Kruč / Acquaviva Collecroce e Mundimitar / Montemitro.
Daspò de sperimentazion fate vie pal an academic 2008 – 2009, la Regjon Trentin – Sud Tirôl e à concuardât cu la universitât di Trent di lâ indenant e di infuartî il progjet di formazion e di ativitâts didatichis e di ricercje a pro des comunitâts minorizadis di chel teritori. A son cuatri i percors previodûts dal progjet: insegnament di linguistiche des varietâts todescjis feveladis in Trentin; formazion di grups di vore su la didatiche par ladins, mochens e zimbars; azions par infuartî lis competencis linguistichis dai operadôrs e dal personâl public a contat cun chestis comunitâts; e promozion de ricercje su chestis tematichis.
Font: Regjon Autonome Trentin – Sud Tirôl, 19/11/09
Un vôt a pro dal aument des competencis gjestidis de Assemblee nazionâl dal Gales al è pussibil, ma nol è garantît al cent par cent. E je une des indicazions che a rivin dal rapuart prontât de All Wales Convention, un organisim metût sù dal guvier galês par lâ plui a fonts inte cuestion. Il document al dîs che tancj citadins no capissin il sisteme cumò in vore che al previôt il trasferiment di competencis, a planc e une par volte, dal Parlament britanic ae Assemblee dal Gales. Ancje par chest, une buine fete di citadins galês e varès miôr un trasferiment di dutis lis competencis legjislativis intai setôrs che Westminster al à decidût di afidâ al Gales. Daûr dal rapuart de convenzion, in dì di vuê, il 47% dai galês al votarès a pro di un trasferiment plen des competencis e il 37% cuintri. In Gales ducj i partîts a somein cjatâsi in cunvigne par davuelzi un referendum sul argoment, ma a van ancjemò cui pîts di plomp par vie des consecuencis pesantis che a podaressin rivâ in câs di un risultât negatîf dal vôt.
E à lassât scaturîts i galizians la decision di un judiç di Madrid che, intun procediment pal afidament dai fîs, al à doprât ancje motivazions linguistichis par gjavâ la custodie di dôs frutis ae mari galiziane par dâle al pari castilian. Daspò di une separazion avonde tribulade, là che il pari al veve mancjât ai siei oblics di custodie condividude, lis dôs frutis a jerin ladis vie di Madrid par vivi cu la mari in Galizie, dulà che a vevin tacât a frecuentâ une scuele cun lenghe veicolâr galiziane di Vigo. Il judiç di Madrid al à justificât l’afidament al pari ancje cul fat che studiâ par galizian al varès causât un dam pes frutis par vie che il galizian “nol à nissune utilitât pratiche” fûr de Galizie. La decision e à fat saltâ su juriscj, politics, operadôrs culturâls e citadins galizian che a àn fevelât di decision falsade di prejudizis, anticostituzionâl o, cence zîrs di peraulis, di stamp razist.
Cui 18 di Novembar al è tornât fûr Foinse, il setemanâl par gaelic irlandês che al veve sierât cualchi timp indaûr. Il gjornâl, che si presente cuntune muse gnove sei te grafiche che tai contignûts, al ven dât fûr a gratis, une volte par setemane, cul cuotidian Irish Independent che al à passe 550 mil letôrs. Par cumò al jes cun 24 pagjinis a colôrs, ma e je la pussibilitât che al cressi se lis robis a laran ben. Cun di plui, si previôt ancje un suplement periodic (Foinse Óg) pensât di pueste pai fruts.
Pai osservatôrs internazionâi, lis primis elezions municipâls in Cossovo daspò de proclamazion de indipendence si saressin davueltis in maniere avonde regolâr. Dut câs, in plui de metât dai 36 comuns là che si votave, nissun dai candidâts al à passât il 50% des preferencis e, duncje, si varà di tornâ al vôt ai 13 di Dicembar pal secont turni. In cinc comuns a àn vinçût i rapresentants dal Partît Democratic dal Cossovo (PDK) vuidât dal prin ministri Hashim Thaçi; in cuatri la vitorie e je lade ai candidâts de Aleance pal Avignî dal Cossovo (AAK) che intal parlament cossovan si cjate ae oposizion; inte capitâl Pristina e in altris doi comuns a àn vinçût i candidâts de Leghe Democratiche dal Cossovo (LDK) vuidade dal president cossovan Fatmir Sejdiu. Il gnûf sindic di Mamusha, invezit, al sarà un rapresentant dal Partît Democratic Turc dal Cossovo (KDTP) che al rapresente la minorance turche dal paîs. Intai comuns a maiorance serbe si à vude une situazion plui ingredeade. A Gracanica, là che la partecipazion e je stade tor dal 23%, al à vinçût il candidât dal Partît Liberâl Serp (SLS), ma dutis chês altris formazions politichis serbis a fevelin di imbrois. In altris localitâts serbis, invezit, si à boicotât il vôt e la partecipazion eletorâl e je lade di un massim dal 6,64% a di un minim dal 0,75%.
A son daûr a cressi ogni dì di plui lis protestis internazionâls cuintri dal Maroc pal câs de ativiste saharawi pai dirits umans Aminatu Haidar. Ai 13 di Novembar, la femine, che e tornave dai Stâts Unîts dulà che e veve ritirât il premi Kennedy pai dirits umans, e je stade blocade des autoritâts marochinis alì dal aeropuart de capitâl saharawi El-Aaiún che, prime i àn secuestrât il passepuart, e daspò di un interogatori su lis sôs ideis politichis le àn imbarcjade a fuarce suntun avion che al è aterât a Lanzarote, intes isulis Canariis. Achì, lis autoritâts spagnolis, prime le àn obleade a passâ la frontiere e po i àn impedît di tornâ a imbarcjâsi parcè che no veve il passepuart. Aminatu Haidar e à inviât un siopar de fam par denunciâ lis autoritâts marochinis e spagnolis che i impedissin di tornâ a cjase. La sô situazion e à jevât la proteste dai militants saharawi in patrie e ator pal mont, dai grups di solidarietât pal popul saharawi, des organizazions internazionâi pai dirits umans (tant che Amnesty International e Human Rights Watch) e di diviers rapresentants politics, tra chescj ancje une trentine di europarlamentârs, che a denunciin lis autoritâts marochinis e spagnolis pe violazion dal dirit internazionâl. Daspò des protestis, il guvier spagnûl al à fat savê di jessi disponibil a ricognossii il status di rifugjât politic, ma Aminatu Haidar e domande dome di tornâ a cjase dai siei fîs e si refude di acetâ un tratament che la Spagne i dinee a ducj chei altris saharawis perseguitâts dal Maroc.
Font: Ambassade RASD Rome, 14-21/11/09; Europa Press, 20-21/11/09
Un altri piçul pas indenant pal cornic, la lenghe celtiche fevelade in Cornualie che, fin a cualchi an indaûr, e vignive aromai calcolade di lenghe muarte. Cun di fat, il Consei regjonâl al à fatis buinis une schirie di misuris par incressi la presince dal cornic intal setôr public. In particolâr, si à decidût di doprâ cheste lenghe ancje in cualchi publicazion uficiâl de aministrazion regjonâl, di voltâ il sît internet de aministrazion regjonâl ancje par cornic e di fâ in forme bilengâl la gnove cartelonistiche informative dilunc des stradis locâls.
A saran sù par jù 130 i comuns catalans là che ai 13 di Dicembar si davuelzaran des consultazions su la indipendence sul model di chê che si veve tignude a Arenys de Munt ai 13 di Setembar. Chestis votazions, che a son stadis sburtadis dal coordenament pe consulte su la indipendence (Coordinadora per la Consulta sobre la Independència) a son cjaladis cun interès ancje fûr de Catalogne, massime inta chês altris nazions cence stât. Si previôt, duncje, la presince di osservatôrs internazionâi inviâts di diviers partîts nazionalitaris europeans. A àn za confermât la lôr partecipazion osservatôrs di iRS (indipendentzia Repubrica de Sardigna) e di Corsica Libera. Altris partîts, invezit, àn za dât la lôr poie ae iniziative, ma a son ancjemò daûr a decidi in ce maniere partecipâ: tra chescj a son il Sinn Féin e i moviments che a fasin part de Aleance Libare Europeane tant che il SNP, il Plaid Cymru e il Bloque Nacionalista Galego.
Partî dai procès di pâs za inviâts par sburtâ une soluzion politiche ancje par chei conflits che a son inmò in vore. Al jere chest l’intindiment de conference inmaneade îr, alì de biblioteche marçane, dal Centri pe pâs dal comun di Vignesie cu la partecipazion, tra i altris, de avocate basche Jone Goirizelaia (in rapresentance de çampe indipendentiste basche), dal parlamentâr nordirlandês Raymond McCartney (dal dipartiment pai forescj dal Sinn Féin), de deputade curde Emine Ayna (presidente dal DTP, partît de comunitât curde in Turchie), di Irfan Dundar (avocat di Abdullah Ocalan), e dal avocat sudafrican Brian Currin (che al è intervignût tant che mediatôr ancje intai conflits de Irlande dal Nord, dal Sri Lanka e dal Paîs Basc).
Il moment plui impuartant de zornade al è stât, dal sigûr, chel de leture dal document “Un prin pas pal procès democratic: principis e volontât de çampe indipendentiste basche” de bande di Jone Goirizelaia. Une leture che e je stade fate intal stes moment ancje a Altsasu, intal Paîs Basc, di passe un centenâr di rapresentants de ezkerra abertzale. Si trate di un document in siet ponts che al met lis fondis par une gnove propueste di soluzion politiche dal conflit che e fâs siei i principis di Mitchell (che pe soluzion dal conflit a previodin dome l’ûs di struments democratics e la rinuncie a doprâ la fuarce) che a vevin permetût di inviâ il procès di pâs in Irlande dal Nord.
E je une propueste significative e gnove che e varès di jessi cjapade sù, no dome dai guviers interessâts in maniere direte dal conflit, ma ancje di chei altris stâts europeans, al à comentât l’avocat Brian Currin che al à metût a disposizion la sô esperience di mediatôr internazionâl. Par Currin cumò si à di preparâ il teren par imbastî un procès politic par risolvi il conflit, cuntune tregue de bande di ETA, ma ancje cu la liberazion dai rapresentants de çampe indipendentiste basche che a son stât arestâts intant che a preparavin chest document e cu la abolizion de leç spagnole sui partîts. L’avocat sudafrican, dut câs, al à mostrât diviers dubis su la volontât reâl dal guvier spagnûl di cjapâ il troi de soluzion politiche dal conflit.
La fonde par inviâ un procès di pâs e passe pal ricognossiment dal aversari e pe eliminazion di precondizions par inviâ lis tratativis, al à dite Currin. Un tant al vâl pal Paîs Basc, ma ancje pal Kurdistan. Propit i rapresentants curdis a àn fat il pont su la situazion di repression che a son daûr a patî e sul dinei totâl de lôr esistence tant che popul de bande des autoritâts turchis. Dut câs, a àn ancje presentât i lôr indreçaments par une soluzion politiche dal conflit che e passe par un procès di autodeterminazion interne, ven a dî: ricognossiment nazionâl, plene autonomie, ma cence rivâ a di une indipendence dal Kurdistan.
Il document fat indenant de çampe indipendentiste basche a Vignesie e a Altsasu si svilupe su siet ponts che o lin chi disot a presentâ:
1. La volontât popolâr pandude par viis pacifichis e democratichis e rapresente l’unic riferiment dal procès democratic di soluzion dal conflit, sei par permeti di inviâlu e di svilupâlu pal miôr, sei par rivâ ai acuardis che a varan di jessi confermâts de citadinance. Dilunc vie di dut il procès, la çampe indipendentiste basche, cemût che a varessin di fâ ancje chei altris sogjets, si impegne a rispietâ ad in plen lis decisions che, in maniere libare, pacifiche e democratiche, a cjaparan i citadins e lis citadinis baschis.
2. L’implant juridic e politic che, in cualsisei moment, a ‘nt vignarà fûr al à di jessi il risultât de volontât popolâr e al à di garantî i dirits a ducj i citadins e a dutis lis citadinis. Lis suazis legâls in vore in chel moment no puedin pidimentâ o limitâ la volontât popolâr libare e pandude in maniere democratiche, si ben a àn di garantîle.
3. I acuardis che a vignaran fûr intal svilup dal procès democratic a varan di rispietâ e di regolâ i dirits ricognossûts sei inte Declarazion Universâl dai Dirits dal Om, intal Pat Internazionâl dai Dirits Economics, Sociâi e Culturâi e intal Pat Internazionâl dai Dirits Civîi e Politics, sei intal rest de normative internazionâl sui dirits dal om, tant individuâi che coletîfs, e tra chescj la Cjarte dai Dirits des Feminis.
4. Il dialic politic inclusîf e cun paritât di condizions al rapresente l’imprest principâl par rivâ a acuardis tra lis diviersis sensibilitâts politichis dal paîs. La çampe indipendentiste basche e declare la sô volontât plene di jessi cjapade dentri ta chest dialic.
5. Inte suaze dal procès democratic, il dialic tra lis fuarcis politichis al à di tignî di obietîf un Acuardi Politic risolutîf che al varà di jessi fat bon de citadinance. L’acuardi che al vignarà fûr nol varà dome di garantî che ducj i progjets politics a puedin jessi difindûts in condizions di paritât di oportunitâts e cence nissune forme di coercizion o di interference, ma ancje che a puedin jessi metûts in vore se chest al è il desideri pandût de maiorance de citadinance basche par mieç dai procediments legâi adats.
6. Il procès democratic al à di svilupâsi cence nissune forme di violence e cence interferencis, e dome par mieç di viis e di mieçs politics e democratics. O partìn convints che cheste strategjie politiche e permetarà pas indenant par mieç dal Procès Democratic. Il Sud Afriche e la Irlande a ‘nt son un esempli.
7. O confermìn il nestri impegn cu la propueste di Anoeta. Daûr di chê, si à di imbastî un procès di dialic e un acuardi tra i partîts, cun paritât di condizions tra lis diviersis fuarcis politichis dal paîs, che al permeti di meti sù une suaze democratiche là che ducj i citadins a puedin decidi sul lôr avignî in maniere libare e democratiche, cence nissun limit fûr che la volontât popolâr. O crodìn che chest procès al vedi di fondâsi sui principis dal senatôr Mitchell.
Di chê altre bande, si à di inviâ un procès di negoziazion jenfri ETA e il Stât spagnûl che al fronti la smilitarizazion dal paîs, la liberazion dai presonîrs e des presoniris politichis baschis, il tornâ dai esiliâts e des esiliadis, e un tratament just par dutis lis vitimis dal conflit.
Par dut chest, o confermìn la nestre posizion cence risiervis a pro di un procès politic pacific e democratic par rivâ a di une democrazie inclusive là che il popul basc, libar e cence intimidazions di sorte, al decidi in maniere libare il so avignî.


text:
Miârs di
personis si son dadis dongje intes dôs citâts dal Paîs Basc là
che ai 31 di Març si son tignudis lis celebrazions principâls pal
Aberri Eguna, la Zornade de Patrie Basche. Inte place gnove (Plaza
Barria) di Bilbo / Bilbao si è tignude la manifestazion inmaneade
dal PNV, partît che cumò al à in man il guvier de Comunitât
Autonome Basche. Achì il teme centrâl dai discors uficiâi al è
stât chel de crisi economiche e sociâl che e tocje ancje chest blec
de Europe. Frontâ cheste situazion e je la prioritât dal guvier
basc, al à spiegât il president dal esecutîf Iñigo Urkullu, che
al à però rivendicât ancje il dirit a otignî un gnûf status
dentri dal stât spagnûl di otignî par mieç di un confront
paritari cun Madrid. Se i riferiments ae crisi no son mancjâts, al è
stât il teme de indipendence chel plui batût inta chê altre
manifestazion pal Aberri Eguna che si è tignude invezit a Iruñea /
Pamplona. La celebrazion e je stade coordenade de rêt
Independentistak cu la partecipazion maioritarie dai moviments de
çampe indipendentiste basche tant che EH Bildu e Sortu. O sin
indipendentiscj parcè che o sin realiscj, a àn dite i oratôrs,
parcè che o savìn che al è plui facil fâ sù une vere democrazie
intun gnûf stât basc che no dentri dai stâts spagnûl e francês.
Tancj ancje i riferiments ae situazion dai militants bascs
impresonâts, segnâts de emozion pe gnove a pene rivade di Parîs de
muart dal presonîr Xabier López Peña.
Font:
Gara, 01/04/13


text:
Ai 26 di
Març il prin ministri ongjarês Viktor Orbán si è cjatât a
Budapest cul president vicjari de Federazion Culturâl Magjare de
Transcarpatie, Laszlo Brenzovics, par jessi inzornât su la situazion
de comunitât ongjarese che e vîf ta cheste regjon de Ucraine. Ducj
i doi a àn concuardât su la dibisugne di favorî il procès di
svicinament di chest paîs ae Union Europeane. Par Orbán però, la
poie dal guvier di Budapest e sarà condizionade dal plen rispiet dai
dirits des minorancis, a tacâ dai 150 mil ongjarês che a vivin in
Transcarpatie.
Font:
Politics.hu, 26/03/14


text:
Il dí stes de dimostrazion ufiziâl devant dai rapresentants dai governos, l’F104 clamât ancje Starfighter, al é colât e il pilote al si é copât ma l’acident nol à impedît nissun di ordenâ chest argagn che pôc a pôc al é stât ribateât le bare volant e Widow maker (Produtôr di vedovis). I prins a comprâ : i Todescs e il Canada, daspó ducj chei altris e ancje l’Italie e seben che i merecans bielzà tal 1969 a no lu dopravin plui, in Italie al à siervît fin tal 2004. In chel ant come s’al fos stât un eroe nazionâl, al é stât « soterât » cun tune cerimonie ufiziâl organizade a Pratica del mare. Da no crodi. Su 2578 esemplârs, a no si sà trops che a son colâts in dut ma se il Canada al à declarât il 50%di pierditis par vuast e l’Italie il 38%, in dut a saressin plui di mill e amancul150 aereos e pilots pierdûts dome in Italie. Cemût isal podût sucedi ? Politiche po. Ducj a scuignivin fâ plasê ae Americhe e indebitâsi cun lôr. Ma alore cemût mai si doprino cumó par fâ monuments ? Chest al é un vizi dome talian.Un monument ai alpins in gjenerâl al é pai alpins e no pes balis che ju an copâts. Al sarès come fâ un monument pal nemi ma achi, le bale a jere masse biele e a Tumieç, come a Lignan, paîs ben cognossûts pal âlt tàs di aviatôrs, a no an savût resisti ae tentazion. Se amancul a lu varessin mitût cul nâs in jù come chi hai fat jo a si varès capît miôr.
Qualche mese fa, avrete sentito che la Toyota aveva fatto rientrare più di un milione di macchine per via di un piccolo difetto che poteva causare un disagio. Invece, per questi aerei pieni di difetti che causarono la morte per guasti di circa il 50% dei piloti e che hanno indebitato l'Italia per trent’anni,ora diventano dei monumenti. Come é possibile ? In genere per un monumento agli alpini non si mettono le pallottole o i fucili nemici che li hanno uccisi, sarebbe di cattivo gusto e sarebbe come fare un monumento al nemico. Ma a Lignano e a Tolmezzo, paesi ben conosciuti per l’alto tasso di aviatori morti in servizio non hanno resistito alla tentazione.Forse nessuno sapeva che questi aerei i piloti li chiamavano bare volanti perché gli accidenti furono sempre taciuti. Se almeno l'avessero messo col naso all'ingiù come ho fatto io, si avrebbe capito meglio.


text:
Ai 30 e ai 31 di Mai in Sardegne si à votât par rignuvî lis vot aministrazions provinciâls e chês di diviers comuns de isule. In trê des provinciis sardis la vitorie e je lade ai candidâts dal centri çampe, in dôs a chei dal centri diestre. Par cognossi i vincidôrs di chês altris trê provinciis si varà invezit di spietâ il secont turni eletorâl. Par chel che al rivuarde il front autonomist, il PSd’AZ si à presentât cu la aleance di centri diestre cun risultâts che a van dal 4,36% de provincie dal Surcis – Iglesiente / Carbonia – Iglesias al 12,83% di chê di Nùgoro / Nuoro, là che al è il prin partît de coalizion. In spiete dal secont turni eletorâl, il partît sardist al à za siet conseîrs elets. I Rossomori, invezit, a àn sielzût di poiâ i candidâts dal centri çampe o de çampe cun risultâts che a van dal 0,40% di Aristanis / Oristano al 7,07% dal Campidanu / Medio Campidano e cun almancul doi conseîrs elets. In cuatri des vot provinciis sardis a corevin ancje candidâts de autoproclamade republiche di Malu Entu (une isulute pôc fûr de Sardegne) che in nissun câs a àn rivât a passâ l’un par cent dai vôts. A rapresentâ l’indipendentisim sart, invezit, al jere il moviment iRS (indipendentzia Repubrica de Sardigna) che intes provinciâls al à cjapât passe 32 mil vôts e al à cuasi triplicât lis percentuâls otignudis dai siei candidâts, passadis di une medie dal 1,48% intal 2005 al 3,86% di chest an. A cressi a son stâts ancje i elets intai conseis provinciâls che a son passâts di un a trê. Il moviment al è ben inlidrisât massime intes provinciis di Tàtari / Sassari (6,49% pal candidât president e 5,83% pe liste) e di Aristanis / Oristano (5,85% pal candidât president e 5,79% pe liste). Di segnalâ ancje la elezion dal prin sindic di iRS su la isule, si trate di Mario Satta intal comun di Pèifugas / Perfugas.
Font: L’Unione Sarda, 01/06/10; La Repubblica, 01/06/10; iRS, 02/06/10


text:
mercoledì 26 gennaio 2011
Lei par furlan: vu- e u-
6 coments:
- Jaio Furlanâr ha detto...
-
Jo o vierzarès il dibatit sul fat che o vin di standardisâ doprant une grafie che, forsit par rispiet o par pôre di inovâ,a no si gjustifiche plui di chel tant. Di fat, al mi somee che il sielzi di imponi le V cuant che no si à di pronunziâle a varès podût sei lassade in bande par vie che lis lenghis feveladis a van simpri tal sens de semplificazion, soredut al dí di vuê che cun internet a si tint à scrivi in abreviât.Cun di plui, a son agnorums che par un grum di nô, le V a é sparide o no si é mai sintude pronunziâ.Al é cussí par un grum di câs che cualchi volte a 'sunin' veramenti strani. O dîs 'Veramenti' invezit di 'Veramentri' a pont par mostrâ un'altri esempli. Strani ancje che achi, jenfri di nô, nissun al cjapi le pene di zontâ le sô. Sino in tune ostarie o in tune scuele?
- 27/01/11, 02:52
- Jaio Furlanâr ha detto...
-
O mi permet di zontâ ancje alc in favôr di un dai nestris contecurtârs e furlan di adozion ma che il puarin al cognos plui succès par talian:-)
e chi ai cjatât in tar chest sito
http://www.braviautori.com/rivistabraviautori
Se o lais à une a dâ une cucade, o cjatarês une sô interviste tal numar doi de riviste chi podês scjariâ in PDF come che us rive di fâ simpri cule Patrie dal Friûl o il Diari.
- 27/01/11, 03:00
- ILfurlanist ha detto...
-
karo Iayo ai proprjo ragyone: trovo qe anke yn italjano sya stato jnutyle stabyljre una grafya, ke tanto sy capjshe sempre bene cuando sy scriwe. Lo ymportante he scrjwere, mjka cierte qonwenzyoni! He injustyfikabyle!
;-)
- 31/01/11, 12:52
- michi ha detto...
-
Furlanâr....sumosù! In dutis lis lenghis une robe e je la fonetiche e une altre la grafie.
Talian: acqua, quadro, acquistare, e v.i., parcè no scrivi: akua, kuadro, akuistare ? Metin simpri un "k" o no vin plui rognis!
ti saludi
michi
- 04/03/11, 20:40
- michi ha detto...
-
E se no tu âs vonde o ti zonti altris esempli:
1) talian: foGLI - GLIcine
il "GLI" aial il stes sun intal fevelâ? Pense ce complicazion par un che al è daûr a imparâ il talian!
2) Francês: la mère - le maire - le mer. Il prin al significhe "la mari", il secont "il sindic", il tierç "il mâr". La pronuncie? SIMPRI COMPAGNE! Ma no dome: il sindic e il mâr e son ducj e doi s.m.! Ce casin, isal vêr Furlanâr? In lenghe francese "AI" si pronunce simpri "E". Ma no vonde. A esempli: "EAU" si pronuncie simpri "O". E v.i....
3) stesse robe in todesc; e no ti conti in inglês dulà che no isistin regulis di pronuncie. O tu sâs cemût si scrîf une peraule.....o a scuele tu cjapis "zero" intal detât!
mandi!
Michi
- 05/03/11, 15:12
-
-
A Jaio, iarsere, o ai bielzà dite le so :-)
Al Furlanist... il cambiament a l'é di chi lu fas cun poc e al rive a falu cence dilu.
Mandi.
Frank Spada
- 07/03/11, 10:36


text:
mercoledì 28 settembre 2016
A Sant Andree il purcit su la bree
12 coments:
- Giovanni Nello Malisano ha detto...
-
Fanco Varisco, Guido Ros, il Blanc e vie indenant cui nons dai purcitârs dal gno paîs che mi tornin tal cjâf. Une biele pagjine dai nestris agns passâts che tu as fat ben a ricuardâju. Brave Barbara.
- 29/09/16, 09:44
-
-
Barbara, cuant che o jeri piçul e une dì o vin purcitât, mi àn mandât a cjoli la misure pai salams. Cuant che o soi tornât cence, disint che in buteghe a lis vevin finidis dutis, i granç a àn ridût di chel pôc e jo mi soi vergognât che no ti dîs. Ise sucedude ancje a ti?
Mandi.
- 29/09/16, 10:29
-
-
Pauli, a mi 'nd àn contât un grun di chestis storiis. Al jere il gust di cjapâ pal c..i fruts intant che a messedavin la cjar. Grassie a ti e a Nello.
- 29/09/16, 13:14
- Giovanni Nello Malisano ha detto...
-
A mi plaseve sta dongje i breâr par piçucâ tal salam ancjemò di insacâ (tant bon) e il purcitâr,par fami dispiet, al gjoldeve a meti tocs di budiei tal grum dal salam par viodi che o mangjavi ancje chei.
- 29/09/16, 13:30
-
-
A tros agns che us àn permitût di zirâ la manovele de machine che e insacave?
- 29/09/16, 14:13
- Giovanni Nello Malisano ha detto...
-
A mì, mi plaseve....
- 29/09/16, 14:21
- Galliano ha detto...
-
Barbara,
Tal gno paîs il purcitâr si clamave Teo, lu viodevi come un omenon alt, forsit a cause de mê piçule stature. Al veve grandis moschetis sore il lavrin. E ogni an rivât a un pont de macelazion, un tal i cimiave disintji: ise za fate la luianie pal-mone?
Biele e perfete la descrizion de conte.
- 29/09/16, 14:28
- Luciano Marinig ha detto...
-
Ce tancj biei ricuarts che tu as inpiat Barbara,il sta cjase di scuele,le luianie a la mestre,la nef,il fret di chei inviars firbints,il cjaldutt dal fogolar indulà si lu lavorave,il sparfum che cedeve le robe purcine picjade a suia sul sofitt dal fogolar,e dongje dutt il plasè di save che le panarie pe farine di polente no jere plui bessole.A fin leture di cheste conte o ai siarat i voi e soi tornat frut,brave Barbara a tornanus il timp di passadis e plasevulis veretats. Lussian
- 29/09/16, 15:46
-
-
Barbara, a noaltris fruts par tirânus dentri e fânus sintî grancj, a nus fasevin tignî il purcit pa la code tant ch'a lu copavin, Bepi
- 29/09/16, 22:50
- Diego Navarria ha detto...
-
Bielonone, Barbara! Mi someave di jessi tornât frut. O ài riviodût la fumate di Cjarlins di unvier. Ti ringracii une vore.
- 30/09/16, 19:17
- Diego Navarria ha detto...
-
Bielonone, Barbara! Mi someave di jessi tornât frut. O ài riviodût la fumate di Cjarlins di unvier. Ti ringracii une vore.
- 30/09/16, 19:17
-
-
Cuant si purcitave dai miei nonos tai Mulins da Tor,e spetavin che il beciar us dedi le "visie" dal purcit par fa di iè un balon,dopo il nono sot la nape us meteve li luianis une par ogni nevòt,sè ricuars ,dio bonino... Andrea
- 01/10/16, 21:09


text:
Dîs
gruessis cjadenis comerciâls a àn sotscrit un acuardi di
colaborazion cul guvier de Comunitât Autonome Basche sul ûs dal
euskara intai rapuarts cui clients. Daûr dal pat lis compagniis si
impegnin a doprâ la lenghe basche in forme paritarie in dute la
cartelonistiche e la segnaletiche interne, in dutis lis comunicazions
scritis o orâls cui clients, intai catalics, intai contrats e
fintremai intai belançs de societât. Cun di plui, par sostignî
chest impegn pal euskara, intes prossimis assunzions si tignarà cont
ancje des capacitâts linguistichis dai candidâts. Il guvier de
Comunitât Autonome si è impegnât invezit a judâ lis compagniis
inte preparazion e intal svilup dai lôr plans linguistics. L’acuardi
al è stât firmât des cjadenis comerciâls Carrefour Norte,
Mercadona, El Corte Inglés, Inditex, Eroski, Media Markt, Sabeco,
Uvesco, Forum Sport e FNAC.
Font:
EiTB,
29/01/16


text:
E je muarte Novella Cantarutti0 coments Publicât da il crot il domenica, settembre 20, 2009
O soi tornât a cjase di PordenoneLegge cu la brute gnove de muart de plui grande poete furlane, probabilmentri masse pôc cognossude fûr dal Friûl.
E doprave il furlan di Navarons, o met une de sôs lirichis plui famosis.
I sielç peravali’
I sielç peravali’
Come i corais, da nina,
ch’i fasevi
intor dal cuel
caroni’ lustri’.
I sielç peravali’
Penzi’ di mâl da vivi,
par caroni impiradi’
di piera sorda
Novella Cantarutti (1920-2009)
La foto e je di Danilo De Marco
Pordenon al lei1 coments Publicât da il crot il martedì, settembre 23, 2008
Fra Vendeme, Friuli Doc e Pordenon che al lei no si pues dî che nol sedi stât nuie ce fâ cheste setemane. Le vendeme e ven cuant che e ven (o contarai alc plui indenant...) ma isal pussibil che no sedin bogns di metisi dacuardi par fâ la manifestazion di Udin e chê di Pordenon in dôs setemanis difarentis!
O forsit la idee par l'an che al ven e je chê di fâ ancje alc a Gurize e a Tumieç tai stes dîs, dut in contemporanie!
Cussì i altris fin setemane di Setembar ducj a saran libars di lâ atôr pai centris comerciâi!
Di Pordenon che al lei a àn za contât ben altris blogarins, jo o tachi dome une foto dai Molino Rosenkranz che a àn lavorât in dutis e dôs lis fiestis (bulos!) e une poesie di Tavan che o dedichi a ducj chei che a son lontans de lôr Andreis...
Andrèes
Un troi
cjases
arbi
montz
a sèmea 'na conta.
Inveze,
omi
femenes
ostarìes


text:
Il Carnico di balon si vierç cuntune biele dimostrazion di lealtât sportive | Il mont mediatic dal Carnico
Si è vierte cul fair play, cu la lealtât, la edizion numar 66 dal “Carnico”, il Campionât cjargnel di balon che come ogni Istât al clame intor di se la atenzion mediatiche e no dome di ducj i passionâts sportîfs furlans. Un moviment che, propit l’an passât, al veve fat cjacarâ di se par vie di un pâr di episodis no trop educatîfs cun scualifichis griviis e une schirie di polemichis. Chest an invezit, intune des primis partidis di Cope Cjargne, si à vude notizie di un biel at, chel dal zuiadôr de Folgore di Divilin. La partide si stave zuiant cuintri la Stella Azzurra di Glemone e Valentino Paschini al à convinçût l’arbitri a tornâ sui siei pas dopo che chest i veve sivilât un rigôr a favôr par un fal di man in aree. Paschini, ponte de scuadre, al podeve vê a disposizion il penalty de vitorie, ma cence nissun probleme al à visât il diretôr di gare che il balon cu la man lu veve tocjât lui e no il difensôr, puartant duncje l’arbitri al cambi di decision. Un episodi che al à cjatât il preseament de scuadre aversarie e di ducj i sportîfs dal Carnico. De bande sô Valentino, 30 agns, di simpri inamorât dal balon, nol cîr masse publicitât e cu la modestie che si puarte simpri daûr, al à volût ringraciâ ducj pai compliments, spiegant che dut câs ats come il so a dovaressin jessi la cuotidianitât intune partide: «O zuìn intun piçul ma tal stes timp grant campionât, ducj a fasin sacrificis tra famee, lavôr e altris impegns, par podê dopo lâ la domenie a zuiâ. Al sarès just duncje che ducj si compuartassin cussì: al vuadagnarès dut il moviment dal Carnico».
Par une biele storie però a è subit saltade fûr une altre che par fortune e je stade ridimensionade in curt. Presumudis peraulis razistis a saressin stadis ditis tai confronts di un arbitri di nazionalitât albanese, in ocasion de partide tra i Mobilieri di Sudri e la Ovarese. Tal refert, il siôr Strazimiri al à scrit di «espressions discriminatoriis» tai siei confronts. Ma cemût che al à scrit ben Massimo Di Centa, sul sît internet carnico.it, cheste volte si è sglonfade la mignestre. Di Centa, gjornalist un grum ecuilibrât, presint ae partide, al à riferît di vê sintût in ducj i novante minûts une uniche vosarie «torne in Albanie» indreçade al arbitri. E o tornìn a ce che o vevin scrit l’an passât a fin stagjon: va ben tignî la vuardie alte, va ben condanâ dal moment lis magagnis, ma atenzion a no volê strafâ sul banc dai imputâts, visantsi che une volte il Carnico, par amission stesse dai protagoniscj, al jere tant plui violent e barufant, e che a nivel sociâl la situazion e je lade un grum in miôr. Par un arbitri che al scrîf un tic masse, al è un altri che al salude il campionât, Andrea Fabris di Resiute, un omenon tant grant cussì come tant simpatic e in gjambe, un arbitri che al à simpri savût interpretâ il so rûl cun inteligjence, cence mai volê strafâ.
Pal rest al è tacât un campionât che, come ogni principi di stagjon, al puarte cun se une schirie di bogns intindiments, grande competizion tai trê zirons, cun soredut la corse a frenâ il predomini dal Cjavaç che tal 2015 al è rivât a vinci dut ce che si podeve. Cedarchis, Vile, Real a son prontis a metii i bastons tes ruedis. In seconde categorie al à saludât, par problemis societaris, il Rapid, la scuadre di Raviei, Esemon Disot e Disore, di chê altre bande e je in bulidure la Gnove Osôf, novitât dal 2015 che, dopo il prin salt di categorie, e vûl rivâ subit in Prime categorie. Cussì come che in Tierce, l’esperiment de Viola di Cjavaç, fat di un trop di zovins, al cîr conferme tai risultâts. ❚
✒ David Zanirato
__________________
Il mont mediatic dal “Carnico”
Cu la edizion numar 66 si fâs fieste ancje te redazion di A Tutto Carnico e di www.carnico.it. Il mont mediatic creât dal 1991 di bande di Renato Damiani che al sta lant indevant a fâ numars di record: 6.000 scoltadôrs di medie par domenie ae radio, 13.000 contats su pes pagjinis dal sît internet dulà che si pues scoltâ la direte des partidis ancje vie streaming. No dome de Cjargne ma ancje chês de Valcjanâl, dal Cjanâl dal Fier, dal Glemonàs e, di dîs agns incà, chês dal Cjadovri. A son tantons i emigrants di dut il mont che si coleghin par no pierdisi nancje un minût de trasmission che e je rivade ae vincjesime cuinte edizion. Lungje vite al Carnico! ❚
✒ Da.Zan.


text:
Liste di aur
Il Premi Friûl al nas tal 1984. Radio Onde Furlane lu met adun cun chê di promovi la lenghe furlane e la creativitât par furlan. Sul imprin al cuvierç diviers cjamps, de grafiche ai radiodramis, de fotografie ae musiche, par dopo specializâsi in maniere esclusive te musiche, deventant une antene su ce che si môf ator inte produzion musicâl in marilenghe. Al previôt une finâl dal vîf e al met in pali la realizazion di un cd. Al è cussì che e nas la etichete Musiche Furlane Fuarte, cun chê di sapontâ ducj i progjets «che a sburtin, che a sperimentin, che a disfin e che a tornin a fâ la musiche e la lenghe furlane». Tal 2013 e rive la trentesime (e pal moment ultime) edizion dal Premi. Tal 2002 al nas il Liet International, il festival european des cjançons tes lenghis minoritariis, e tal 2009 Suns, semifinâl dal stes Liet pe zone alpine e mediteranie.
I vincidôrs:
1982 Radiodramis: Giovanni Boltin
1983 Radiodramis: Alviero Negro
1984 Radiodramis: Sandri Di Suald Contis: Giovanni Morsan
1985 Grafiche: Elisabetta Ursella
1986 Gjornalisim: Duilio Corgnali, Mauro Tosoni Grafiche: Pischiutti/Ursella/Fabbro
1987 Cjançons: Raul Lovisoni; Audiovisîfs: Chucchiaro/Venturin/Viola; Contis: Renzo Balzan; Poesie: Jacum Vit; Teatri: Alviero Negro
1988 Cjançons: Liverani/Di Gleria; Audiovisîfs: Paolo Gallo; Ricercje: Claudio Moretti
1989 Cjançons: Montello/Zanier; Musiche sperimentâl: Ferigo/Paroni/Venturoso, Sivilotti/Giacomini; Imagjins: Ulderica Da Pozzo
1990 Il concors no si è davuelt
1991 Cjançons: Mitili Folk, Claudio Colaone; Musiche di ricercje: no assegnât; Imagjins: Moretti/Ursella
1992 Cjançons: no assegnât; Musiche di ricercje: no assegnât
1993 Cjançons: Laura Rossi, Lino Straulino; Musiche di ricercje: Mario Pagotto
1994 Cjançons: Andreutti/Venier/Carrara, Maieron/Straulino; Radiocomediis: no assegnât
1995 Cjançons: Bakan, Ultrabraitan; Radiodramis: Giovanni Morsan
1996 Cjançons: ReddKaa; Fumuts: Pittis/Sciff, Simone Fantini
1997 Il concors no si è davuelt
1998 Musiche: Croz Sclizzâz
1999 Musiche: Prorastar
2000 Musiche: Pantan
2001 Musiche: Silvia Michelotti
2002 Musiche: Jonokognos
2003 Musiche: Parafangos
2004 Il concors no si è davuelt
2005 Musiche: Dek ill Ceesa
2006 Musiche: T.N.F.
2007 Musiche: R.Esistence in dub
2008 Musiche: Francis and the Phantoms
2009 Musiche: Orchestra cortile
2010 Musiche: Luna e un Quarto; Fumuts: Guido Carrara
2011 Musiche: Ulisse e I ciclopi
2012 Musiche: La bande eletriche
2013 Musiche: Aldo Sbadiglio e la Famiglia Ananas in vacanza a Dresda. Segnalazion ai Truc. ❚
N.G.


text:
Desert dal Sahara
Il Sahara (arap صحراء pronuncie (jutori·info), desert) al è un desert di gjenar tropicâl inte Afriche dal nord. Al è il secont desert plui grant dal mont (daspò la Antartide), cuntune superficie di 9.000.000 km².
Al è limitât dal Ocean Atlantic a Ovest, des monts dal Atlant a Nord, dal Mâr Ros e dal Egjit a est e dal Sudan e dal flum Niger a Sud.
Tabele dai contignûts
Etimologjie[cambie | modifiche il codiç]
Il non Sàhara al ven de traduzion arabe Sahra de peraule tuareg tenere, che al vûl dî desert di savalon. I romans a clamavin terra deserta i teritoris a sud di Cartagjin e il non Sahara nol fo doprât par dutis chestis tieris fintremai al secul XIX.
Il non arap al è Bahr bela ma (mâr cence aghe).
Clime[cambie | modifiche il codiç]
Precipitazions[cambie | modifiche il codiç]
Al domine la ariditât parcè che lis plois a cuvierzin il 5% de evaporazion. La grant part dal Sahara e ricêf mancul di 50 mm di ploie intun an. Inte zone setentrionâl la ploie e rive soredut vie par l'unvier, par vie de influence mediteranie, a sud invezit, in corispondence cul semidesert dal Sahel, lis precipitazions a colin te estât. Lis zonis plui ariis a son i deserts de Libie e dal Egjit meridionâl, cun mancul di 20 mm intun an. Lis plois a son une vore iregolârs e in câs di tampiestis fuarts si podin vê inondazions e i jets dai flums, par solit vueits, (uadis), si tornin a implenâ di aghe.
Temperaduris[cambie | modifiche il codiç]
Pe so situazions tropicâl e pe altitudin basse e pe gjenerâl continentalitât, si regjistrin in cheste aree lis temperaduris plui altis dal mont (56 °C in Libie). La mancjance di vegjetazion e nûi, la escursion termiche e je une vore alte, cun pussibilis zulugnadis vie par l'unvier, di gnot. Inte part setentrionâl, in unvier lis temperaduris a son in medie di 10 °C. A vonde plui frêt al è su lis cjadenis di monts dal Tassili e Hagaar, ma simpri cence tantis precipitazions (no si va parsore dai 200 mm).


text:
Insome o vin un interutôr tal cjâf ch'al nus permet di passâ da une lenghe a chê âltre . Baste ch'a si vedi imparât lis lenghis fin da piçui? Il scienziât estracomunotari dal San Rafaêl di Milan intervistât de Republiche al no si é autoesaminât ma al a esaminât un ch'al ere francofono e talianofono e al a podût fotografâ l'interutôr ch'o vin tal cjâf.
Cumó ch'a si met lis marcjis fintramai sui mêi e i nerants, a nol bisugnarà spietâ tant par savê se l'interutôr ch'o vin tal cjâf al é iuste un Ticino bipolâr o un gnûf Franklin cun tradutôr multilengâl, gps e Vikipedie incorporât. A mi al m'interesse. Vêso zà vidût i soldâts merecans tal Irak? E an ducj un pâr di ocjâi e un microfono tipo Rai uno ch'al ven fûr di daûr dal elmo.
Po ben, cemût fano a dâ ordins ai irachens in irachen? O scomet che i ocjâi a son fats par podê visionâ lis informazions dal lôr computer platât sot dal casco e peâts a internet cun tune antenute satelitâr. Di gnot o di dí, lôr a puedin fintramai fâcji une radiografie cun tune cjalade .
Lôr, prime di rivâ in tune strade a san bielzà i nons dai abitants e lis lôrs abitudins. E an il ritrat e il curiculum vitae di ognun di lôr.
Par fuarce che un ch'al scôlte dome la Rai e affini, al puès fâ ce tancj zips e i zaps ch'al ûl, al restarà simpri indaûr di une vuere o di un post sul so blog:-)


text:
Disgustât de int disgustade di lui, al veve decidût di scierâ i vôi par no viodiu e le int crodint ch'al zuiàs a fâ il svuarbât, come par magjie, a sparive ancjemó plui svuelte. Dome i cjans a si fermavin a nulî il so nâs o le sô lenghe e un di lôr, forsit spierdût o abandonât al si ere fermât a stâ cun lui.
D'in chê dí, a nol veve plui bisugne di tirâ le lenghe, a le tirave il cjan, e al bastave par tirâ le compassion de int ch'a i tirave indaûr cualchi franc.
Al mancjave 6 dîs a Nedâl e come vuê al faseve frêt par stâ te strade dut il dí ma la int chiste vôlte a sorideve.


text:
Ai
3 di Setembar la organizazion Plataforma per la Llengua e à
presentât un studi sui belançs linguistics che al mostre il
tratament diferent che il stât spagnûl al à tai confronts dal
castilian e dal catalan. Su la fonde dai dâts racuelts e presentâts,
la organizazion e à concludût che la uniche strade par saltâ fûr
de situazion di “ecezionalitât” che e vîf la lenghe catalane e
je chê de indipendence. Cheste diagnosi no si fonde però dome sul
tratament che il stât i risierve al catalan, ma ancje sul fat che no
si rive a viodi nissune volontât sostanziâl de classe politiche
spagnole – ni di maiorance, ni di oposizion – par mudâ il regjim
costituzionâl atuâl in chel di un paîs pardabon plurilengâl.
Font:
VilaWeb,
03/09/15


text:
Ogni tant mi ven la ispirazion e in gracie de ostarie leterarie di "Contecurte" mi sbrochi.
Ve chi la ultime conte che o ai publicade, partecipant al Contecurte Day.
LA STRIE DI BASANDIELE
A Basandiele dal Cormôr al jere, e al è inmò, un mulin a aghe. Une roie che e ven jù di Udin e sburtave la ruede fasint movi la muele par masanâ la farine.
Al jere il timp des Striis e dai Benandants, che si sfidavin tai prâts a colps di cjanis di soròs e di macis di fenoli. Un an però la Strie di Basandiele e veve tal cjâf no dome il destin dai cjamps, ma alc di ben plui penç: e veve voie di vendi il paîs ai Siorats di Udin.
Il so dissen al jere clâr: e varès striât la muele dal mulin che, masanant la farine di dut il paîs, e varès puartât la maledizion tal pan di dutis lis fameis di Basandiele, che cence rindisi cont a varessin vût di firmâ i ats di cession.
Ma il mulinâr al veve nasât alc di strani: la puce di stiç i veve fat spiçâ lis orelis e cussì, invezit di lâ a durmî, chê gnot al veve decidût di platâsi daûr dai sacs de farine, spietant. Taronde come un formadi tal cîl, la Lune e inluminave il Cormôr, la roie e i prâts dulintor. Di daûr dai sacs al viodede pal barcon e a colp une figure nere i passà denant une prime volte. Dopo cualchi moment la Strie e rivà a jentrâ cu la scove, fermantsi a mieze altece propit devant de muele.
Il mulinâr le cjalave e al sintive a glaçâsi il sanc, ma al rivà a mantignî la calme.
La Strie e smontà jù de scove, movint lis manatis ingrispadis: e veve scomençât il rituâl dal striament.
Patapunf! Il mulinâr al veve molade la cjavece e il sac di clapons, che al veve preparât juste parsore de muele, al fruçà la Strie. Nol jere sigûr di vêle copade e cussì le leà tor de ruede dal mulin, fermantle cuant che il cjâf de Strie al fo dut sot aghe, lassantle cussì fin tal doman.
Cul cricâ dal dì il cuarp de Strie si sfantà intun grant nûl che al puçave di solfar: il paîs al jere salvât.
Di in chê volte no si à plui sintût a fevelâ di striis ad ôr dal Cormôr, ma ogni tant, dopo dal burlaç, cuant che la roie dal mulin si sglonfe, un odôr di ûf clop al rive fin in place a Basandiele e di lontan si sint a ridi une vecje...


text:
martedì 9 dicembre 2008
Musiche e vin
Sabide all'Hotel Hilton degustazion di vins da aziende Donna Fugata, in Sicilie. Vins blancs plens di parfums e vin ros cun cariche e fuarce. Cence dismenteà il Ben Rye e il passito...Ma i prodos di chiste aziende no si fermin lì: le passion pa musiche Jazz unide a lis degustazions, e le realizazion di 2 CD par beneficenze.
Sameave une iniziative isolade mancul mai in Friul une idee dal genar...e invezit uè viarzent le pueste mi è rivade nutizie di une iniziative analoghe di une cantine tal mieç dal Friul, i Pitars che il 5 e il 14 di decembar cumbinin musiche e degustazion di vins, spietand Nadal!!! Brafs!!! Proprit une biele oportunitat che soi cuntente di segnalà a chei che lein chist blog!!!
Isàl cualchidun altri???
Pubblicato da spirt di vin a 21:32
Etichette: culture, degustazion, musiche
Nessun commento:
Iscriviti a: Commenti sul post (Atom)


text:
venerdì 25 settembre 2015
Mal d'amôr
4 coments:
- Giovanni Nello Malisano ha detto...
-
Siore Egle. Vere l’amôr al è nuie altri che un un biel pinsîr. Chel sium che no si è mai fat veretât; il vin tant bramât e che no vin mai cerçât. O miôr ancjemò, chel biel stâ dal nestri spirt che si pues cjatà scrivint, o imagjinant leint la storie di Irme che o ai a pene lete. L’amôr al simpri chel: chel che une volte e clamavin "Amor Cortese": la femine, o l’om dai nestris siums. Gracie pe conte e cirin di no sveâsi.
- 25/09/15, 13:00
- Mario Sommarti ha detto...
-
A mi fâs pensâ masse ai furlans di une vôlte che pluitost di esprimi i sentiments che vevin a podevin ancje murî. Forsit ducj o vin vût di passâ par lí ma al contrari di Nelo, o disarés ch'al sarès ore di sveâsi e di cirî di inventâ une maniêre da dî in furlan ce che no sin inmó rivâts a nomenâ: La felicità, le bonheur, the happiness che in dut il mont a si cognós e che da nô a si rive juste adore a dî che le miôr vite a é chê che no sin rivâts a vê.
Jaio
- 25/09/15, 16:55
-
-
Jaio tu âs viert un biel cantin: la nature dai Furlans, soredut de nestre gjenerazion. Vere e jerin une manie coions che di front dut ce che al jere biel e al saveve di jonte al puçave di pecjât. Tu podis crodi se si tratave di meti in vore ancje il plasê de cjâr. Vere chel furlan li, tal ben e tal mâl, forsit, un fregul lu vin vin miorât. Dut chest però di no confondi cul misteri, cu la brame dal amôr che vin dentri ognidun di no, ancje se une di scuvierzerin che al è une forme di nevrosi ancje chel.
Nello Malisano
- 25/09/15, 21:54
-
-
Graciis pes bielis riflessions su la mȇ conte, une vore interessant il pinsȋr di Nello, ancje il coment di Mario al è just, ma si dȇf tignȋ cont dal moment storic là che e je ambientade la conte.
Mandi
Egle T.
- 27/09/15, 22:53


text:
Cual isal il sietim e ultim indizi? Cheste volte no vin nissun jutori di dâus: lait su gnognogame.blogspot.com e fracait fin cuant che lu cjatais!
24.11.10
GNOGNOGAME: ULTIM INDIZI!
Lis indagjinis a son scuasit rivadis in somp: vuè a scuvierzarin dulà che a si son platâts i Gnognosaurs, colpevui di fâ murî di ridi dut il Friûl!
23.11.10
GNOGNOGAME: SIN RIVÂTS AL SEST INDIZI.
Impuartant svolt tes indagjinis par cirî i Gnognosaurs, colpevui di fâ murî dal ridi: il tenent Brontson al à cjapât Blik. Pecjât che nol pues interogâlu, parcé che la uniche peraule che al è bon di dî e je “blik!”.
Ma il piçul judant dal professôr Einsaur al à cirût li stes di colaborâ, mimant l’indizi di vuê.
Vêso capît ce robe cirî? Lait a fracâ l’indizi just su gnognogame.blogspot.com. Ancje vuè, une bielissime gnognosorprese us spiete!
22.11.10
GNOGNOGAME: IL CUINT INDIZI DI CIRÎ.
Al tenent Brontson i è rivade une letare anonime, cun la segnalazion dal prossim indizi di cirî. Pecjât che lis letaris a si sedin dutis distacadis! Ah, lis postis dal jurassic!
Rivâso a metilis in ordin e a cjatâ la peraule juste che a mostre l’indizi di vuè? Par ducj chei che a cjatin l’indizi just di fracà su gnognogame.blogspot.com, ancje vuè il tenent à preparât une gnognosorprese.
19.11.10
GNOGNOGAME: ZUIE CUL CUART INDIZI.
Lis indagjinis par cirî i Gnognosaurs, colpevui di fâ murî dal ridi, a van indevant: il tenent Brontson al à cjatât un scrign che probabil al à dentri alc di impuartant, ma nol rive a vierzilu.
Bisugnares cjatâ alc par fâ scatâ la sieradure, forsit alc a ponte, o... viodêso alc di bon su gnognogame.blogspot.com? Lait a zuiâ: la gnognosorprese di vuè a fâs gole a ducj!
18.11.10
GNOGNOGAME: IL TIERÇ INDIZI.
Il tenent Brontson al varès cjatât l’indizi di bessôl, chest colp, ma al à dismenteât la so lint d’ingrandiment, e cence di chê nol viôt masse ben. Ve chi la robe di cirî, cussì come le à viodude lui:
Rivâiso a cjatâle inte scene dal delit? Lait a zuiâ su gnognogame.blogspot.com: une gnognosorprese us spiete!
17.11.10
GNOGNOGAME: CÎR IL SECONT INDIZI.
Al tenent Brontson e je rivade une telefonade anonime contune indicazion dal prossim indizi di cjatâ.
Provait a scoltâle:
Vêso capît di ce robe fevelie? Lait su gnognogame.blogspot.com a cirîle par cjatâ la gnognosorprese di vuê.
16.11.10
DULÀ SONO I COLPEVUI? AL TACHE IL GNOGNOGAME!
Declarâts colpevui par la epidemie di ridadis in dut il Friûl, i Gnognosaurs a son ancjemò latitants.
Par chest, il tenent Brontson e lis fuarcis dal ordin a domandin un jutori a dute la popolazion, e a àn preparât un sît a pueste, dulà che ducj a puedin esaminâ la sene dal delit. Lant daûr da lis nestris indicazions, ogni dì o podarês scuvierzi un gnûf indizi e cjatâ une gnove gnognosorprese.
L’INDIZI DI VUÊ.
Il tenent Brontson al à interogât un saur. Ve chi la so testemoneance:
Al è un indizi impuartant, o veis di cjatâlu. Un afâr strani, no ài mai viodût une robe dal gjenar tal Jurassic: sigûr une invenzion gnove. Al somee a un grafît, ma no dissegnât su une caverne. E se tu cjalis dutis lis imagjinis une daûr che altre, al si môf. Une striament di Jurassic Casella, sigûr!
Cuâl isal l’indizi? Lait a cirîlu su
gnognogame.blogspot.com
Buine cjace!
Par chest, il tenent Brontson e lis fuarcis dal ordin a domandin un jutori a dute la popolazion, e a àn preparât un sît a pueste, dulà che ducj a puedin esaminâ la sene dal delit. Lant daûr da lis nestris indicazions, ogni dì o podarês scuvierzi un gnûf indizi e cjatâ une gnove gnognosorprese.
L’INDIZI DI VUÊ.
Il tenent Brontson al à interogât un saur. Ve chi la so testemoneance:
Al è un indizi impuartant, o veis di cjatâlu. Un afâr strani, no ài mai viodût une robe dal gjenar tal Jurassic: sigûr une invenzion gnove. Al somee a un grafît, ma no dissegnât su une caverne. E se tu cjalis dutis lis imagjinis une daûr che altre, al si môf. Une striament di Jurassic Casella, sigûr!
Cuâl isal l’indizi? Lait a cirîlu su
gnognogame.blogspot.com
Buine cjace!
Iscriviti a: Post (Atom)


text:
Esi artist, al dí di vuê, al é scuâsi sinonim di esi gay. Ma îsal simpri stât cussí?
Ben, Leonardo da Vinci, da zovin, a le veve sciampade biele cuant ch'al si ere fat cjapâ a fâ cuissà cê cun tun âltri aprendist e Michelagnul, prime di fâ le capele sistine al scriveve une poesie a un bocje ch'a i plasève come une mule.
Alore?
L'ex ministri de culture francês Jack Lang, al veve scrit a Putin ch'al sarès lât ae gay pride e ch'al contave sù di lui par difindi chest dirit di fâ la gay pride ancje in Russie.
Le comision europeane a veve mandât un talian, un francês e un todesc a fâ lis lôr oservazions e dâ il lôr opogjo ai gays de Russie. Duç i grops gay europeans a eri rapresentâts ma a pene ch'a si son mostrâts a son stâts subite agredîts da cualchi bacon di om che par câs a si cjatavin pe strade...
La veretât aé che, chel furbót di sindic di Moscje al veve dât le permission pe Gay pride il stès dí de sfilade des fuarcis militârs d'assâlt (I marines rùs).
Imagjinait il casin cun le foto achi sôre.
Ogni ant, tar chel dí, a Moscje al si dîs ch'al é miôr stâ in cjase par no fâsi cjapâ da bande par chesç militarôts in permision che in civîl o in divîse a son dapardut cun tune butilie in man e une voe di pestâ cualchidun.
O podês crodi, se cjatin pe strade i gays.
A iu mangjin nûts e crûts:-)
Naturalmenti, ce ch'al nus dîs la Rai al é difarent. A disin ch'al é il partît di estreme-diestre e a rimproverin al sindic di no vê cjapât le difêse dai gays.
- Lis sfiladis, a disin a Moscje, a son fatis pai eroes, pai vitoriôs, pai difensôrs dal paîs e se enfre di lôr a 'n d'é gays a son simpri i benvignûts ma se cumó o si metin a fâ sfiladis dome pai gays dula vano a finî i nestris valôrs?
Ancje in Russie, oms d'afâr, politics e artiscj a si diclarin simpri plui omosessuâls ma al reste ancje vêr che le societât russe a 77´% no é pronte a acetâ ce ch'al si volarès imponi a Bruxelles: La gay pride.
- Parcé il Consei da l'Europe sarèsial plui credibil che il pape di Rome, il patriarche de Russie o duç i imams arabos mitûts insiemit? A disin lôr.
- I difensôrs des minoritâts sesuâls a si póin sù lis regulis ch'a stan dominant l'Europe e che volarèssin che ancje le Russie a plèi le schene par fâsi ... "fenolizâ" ma, a dîs il Ria Novosti, parcé le Russie varessie di seguî l' Europe sù di chest?
- Ma indulà îse le prove che chest al fâs guarî le societât invesit di fâle malâ di plui? A zonte.
Le omosesualisazion da l'Europe a varès di fânu dîsi che le sodomie in Europe no é plui un pecjât ma dome une frivolitât indulà che le vie dal pipi a devente le vie dal cacà, duncje, oramai un dirit di fâ l'amôr cun cui ch'a si a voe e cemût ch'a si a voe.
Ma la savêso chê dal gnûf partît olandês ch'al conte di fâ votâ une leç par legalizâ la pedofilie?
Ben, le leç no é ancjemó stade fate ma bielzà il dirit di maridâsi enfre oms e oms e feminis e feminis al é legalizât e in cualchi paîs a son bielzà pronts a fâ une leç sul dirit dai gays di adotâ fruts e frutis.
Sot il nón de democrazie o de tolerance o podin stâ sigûrs che i gay e adotaran dome i mascjuts e lis lesbiutis dome lis feminutis. Infat, parcé saresino discriminâts cuant che une copie, no dîs normâl ma di omp e femine, e puedin adotâ o un frut o une frute?
Al si scuignarà cirî alcaltri par fâ lâ sù le natalitât in Friûl:-)
-Tell me a story, sad or gay. Preferably gay.
Once upon a time, there was a cemetery...
Shakespeare


text:
A Moscje, cun le religjon ch'a torne al galop o viodarin di sigûr ancje Putin al Cremlin cun le man sul cûr come ch'o vin vidût il Bush dal mùs un pôc pardut. Ce ch'al mi plâs a son i 19 puescj asegnâts dal comun di Moscje par celebrâ i batêsins par imersion in tal flum Moskva.
Ch'a sedi l'âghe inquinade o no, le idee mi somee divertent e o larès a fâmi bateâ dome par chel. O tornarès a deventâ cristian.
A cuant i batêsims par imersion in te roe di Udin?
Naturalmenti a saran di chei che subite a volaressin il riscjaldament, l'âghe filtrade, il miedi par ravivâ un ch'al si nee, le crôs rosse par asisti il miedi, le pulizie par tignî da bande i curiôs, la TV par fâiu vignî, i pompîrs in câs che un al cjapi fuc tal âghe, il pampers firmât e consacrât par fâ drenti une pissade sante o une sante pissade, il plevan garantît no pedofilo, il sorêli garantît no nûlât, e il visto dal pape garantît dal vatican. A Udin no cognos un grum di puescj indulà che le âghe a cor ancjemó sane e libare zence che li dongje a nol in sedi un puest indulà che i porcos a perturbaressin le cerimonie enfre il passâ di une moto ch'a puce o ch'a sbare o il passâ di une miarde o un goldon in te âghe inquinade ma jo o mi adatarès. Baste ch'o cjati un puest e un plevan ch'a nol a pôre di bagnâsi lis santis.
Volêso viodi ch'o scuignarai fâmi ortodos juste par podê metius le foto tal blog?
Intant ch'o spietais di vê le foto pensait di sei te âghe fint te cinturie... Sêso drenti? Sintîso il frêt de âghe ch'al cor ator des gjambis? Po ben sa no us é ancjemó vignude le voe di molâ le âghe, a mi si:-)


text:
Cuadri gjenerâl
Intes elezions gjenerâls che si son davueltis ai 6 di Mai intal Ream Unît i Conservadôrs a son stâts i plui votâts, cul 36,1% des preferencis, ma no àn otignût avonde parlamentârs par podê guviernâ di bessôi. Cun di fat, par podê imbastî un guvier di maiorance a coventin almancul 326 deputâts, ma i Conservadôrs a ‘nd àn vûts dome 306. Rispiet aes elezions stadis i Tories a son cressûts dal 3,8%, ma in graciis dal sisteme eletorâl britanic a àn otignût 98 parlamentârs in plui de volte stade. I Laburiscj, invezit, a àn cjapât il 29% dai vôts, ven a dî il 6,2% in mancul des ultimis elezions, e a àn vût 258 elets, o sei 91 in mancul de legjislature stade. Se lis dificoltâts dal Labour a jerin za di timp sot dai voi di ducj, la delusion plui fuarte forsit e je chê che si à vude tra i Liberâi Democratics che si proponevin tant che partît vêr dal cambiament e che a pensavin di podê fâ un biel salt indenant. Il partît vuidât di Nick Clegg, invezit, al à otignût il 23% des preferencis, o sei un 1% in plui de volte stade, ma si è ricjatât dome cun 57 elets, ven a stâi 5 in mancul di chei che al veve. Chel istès, intun Parlament cence une maiorance clare, a son propit i Liberâi Democratics la clâf pal prossim guvier. I Verts (Green) a àn cjapât l’un par cent dai vôts, ma a àn rivât pe prime volte a elei un deputât intal Parlament di Londre.
Scozie
Chest cambiament dai ecuilibris nol à nancje sfiliât la Scozie là che i Laburiscj, in plui di confermâ ducj i 41 parlamentârs che a vevin, a àn otignût il 42% des preferencis, o sei il 2,5% in plui de volte stade. I Conservadôrs a àn vût il 16,7% dai vôts, il 0,9% in plui des ultimis elezions, ma a àn rivât juste a mantignî l’unic parlamentâr che a vevin. Ancje i Liberâi Democratics a àn mantignût il stes numar di deputâts che a vevin, o sei 11, ma a àn pierdût il 3,7% dai consens, fermantsi al 18,9% des preferencis. Pas indenant pal Scottish National Party che cul 19,9% dai vôts al è cressût dal 2,3% e al à superât i Liberâi Democratics. I nazionaliscj scozês, dut câs, no àn rivât a lâ plui innà dai 6 parlamentârs che a vevin te legjislature stade. Juste une note finâl pal Scottish Socialist Party, moviment indipendentist di çampe radicâl, che al à cjapât a pene il 0,1% dai vôts e che aromai al à pierdût cuasi dute la sô base eletorâl (-1,7% rispiet ae volte stade). In cuintritindince cul rest dal Ream Unît, almancul sul plan dai vôts, la Scozie e à premiât Laburiscj e nazionaliscj e limitât l’atac dai Conservadôrs.
Gales
In Gales, invezit, i Tories a son cressûts dal 4,7% puartantsi al 26,1% dai vôts e a son passâts di 3 a 8 elets. I Liberâi Democratics a son cressûts dal 1,7% rivant al 20,1% des preferencis, ma a son passâts di 4 a 3 deputâts. I Laburiscj si confermin il partît plui fuart dal Gales cul 36,2% dai vôts e 26 elets, ma a pierdin il 6,5% dai consens e 4 parlamentârs rispiet ae volte stade. Deludûts i nazionaliscj galês dal Plaid Cymru che a àn pierdût il 1,3% des preferencis fermantsi al 11,3%, ma che a àn cressût di 2 a 3 il numar dai parlamentârs elets. Ieuan Wyn Jones, che al vuide il partît galês, al à ametût che no si trate dal sigûr dal risultât che si spietavin.
Irlande dal Nord
In Irlande dal Nord il cuadri dai partîts al è avonde diviers rispiet a chel de Grande Bretagne. Ta chestis ultimis elezions a son doi i dâts plui significatîfs. Prin di dut il fat che il Sinn Féin cui siei passe 170 mil vôts, o sei il 25,5%, al è deventât il partît plui votât. La formazion republicane irlandese e je cressude dal 1,2% e e mandarà a Londre 5 parlamentârs. Par vie dal sisteme eletorâl britanic, si ben che al vedi cjapât il 25% dai vôts il Democratic Unionist Party al à rivât a elei 8 deputâts. Dut câs, propit achì si cjate il secont element plui significatîf des elezions in Irlande dal Nord. Cun di fat, il DUP al à pierdût il 8,7% des preferencis e un elet: si trate propit dal prin ministri nordirlandês e referent dal partît Peter Robinson che al è stât batût inte circoscrizion “sigure” di Belfast Est de candidade dal Alliance Party che, pe prime volte, al rive a mandâ un so rapresentant a Londre. A rindi inmò plui penzis chestis elezions sul front unionist si à ancje il brut risultât dai Ulster Conservatives and Unionists che a nassevin de aleance jenfri Ulster Unionist Party e Conservadôrs. Cheste formazion, cul so 15,2%, e à pierdût il 2,6% des preferencis e no à rivât a elei nancje un deputât. Sul front nazionalist irlandês, invezit, il Social Democratic and Labour Party al à pierdût il 1% dai vôts (16,5%), ma al à mantignût i siei 3 deputâts.
Cornualie
In Cornualie, piçule nazion celtiche che no gjolt nancje di une circoscrizion eletorâl autonome, si à vût un salt indenant dai Conservadôrs che a àn concuistât trê des sîs circoscrizions cornichis che, te legjislature stade, a jerin dutis intes mans dai Liberâi Democratics. I LibDems a àn mantignût dome trê dai elets che a vevin ta chest teritori. Pe prime volte, i nazionaliscj cornics dal Mebyon Kernow a àn rivât a presentâsi in dutis e sîs lis circoscrizions, ma a àn otignût percentuâls che a van dal 0,8% di Porth Ia / Saint Ives al 4,2% di Austol ha Tewynn Pleustri / Saint Austell and Newquay.
Font: BBC, 07-08/05/10


text:
Il Boss, il sudôr e la idee di Americhe7 coments Publicât da il crot il venerdì, luglio 24, 2009
E sarà dute imagjinazion ma a son tantis lis Americhis che a vegnin iniment. E je la Americhe dai Madoff, de finance cence cûr, des speculazions, des trufis, la Americhe dai Cheney e dai Bush, des torturis a fin di ben e des vueris atôr pal mont.
Ma dongje cheste e je une Americhe dal sudôr, di chei che a pierdin il lavôr par vie des speculazions, di chei che inte vuere a van a murî, di chei che a lavorin, che a fasin su lis robis. Une Americhe de democrazie vere, une Americhe dai dirits, dai siums, e vignarès di disi une Americhe de int.
O sai benissim che e je dute imagjinazion, e che la realtât no je propite cussì, ma îr di sere la seconde Americhe imagjinarie si è materializade tal conciert di Springsteen.
Al à ancje fevelât alc par furlan, si è presentât incitant par trê voltis "mandi Udin".
Plui indenant al à dite "o soi content di jessi chi chesta sera" e ae fin al à saludât, pronunciant a disi il vêr ae francese, "adiu Udin".
Musiche fuarte, potence e sudôr par scuasit trê oris. Il Boss nol è un che al si sparagne, someave rock di altris timps, rock par manovâi.
Dut une vore biel.
Bidon digijtâl1 coments Publicât da il crot il mercoledì, luglio 15, 2009
A son tacadis ancje ca di nô lis provis gjenerâls pal passaç ae television digjitâl.
Cualchi zornade indaûr nus jê tocjât risintonizâ il prin cjanâl de television. Dut câs la rivoluzion definitive e rivarà di ca a un an cuant che a spariran i cjanâi analogjics e par viodi la television al coventarà par fuarce vê il decoder.
A mi chest digjitâl, cheste grande inovazion tecnologjiche che nus sarès comandade de Europe, mi somee une cagade (scusait l'italianisim).
Intant come gnove tecnologjie e je dut fûr che gnove. Par viodi miôr si viôt miôr ma la interativitât e je robe preistoriche (ma chei che nus la contin sano che a esist Internet?).
Se dopo o lin a viodi i tancj operadôrs gnûfs che a varessin di jessi o viodin che son simpri chei doi, i cjanâi gnûfs de Rai a son di replichis di robis vecjis e chei de Mediaset a son a paiament.
Regjistrâ alc par viodisile une altre volte al sarâ un casin o se no si varâ di comprâsi televisions e regjistradôrs gnûfs.
Naturalmentri cun dut ce che e varâ di spindi la RAI pai gnûfs ripetidôrs nol sarâ il câs di lâi a domandâi di meti in vore ce che al sarès proviodût pe tutele dal furlan, almancul par cualchi an...
Intune ostarie o ai sintût dî di cualchi von che il digjitâl al covente dome par fâ viodi inte television a paiament ce che une volte si viodeve gratis, ma ce vuelistu che a capedin in ostarie, là a son ducj sotans.
I vantaçs dal bilinguisim1 coments Publicât da il crot il venerdì, luglio 10, 2009
Al è stât publicât sul Science magazine un articul sui vantaçs dal bilinguisim.
I risultâts de ricercje a confermin ce che i studiôs a disin za di timp, ma in chest periodi, dulà che al somee jessi in vore un tentatîf di ridimensionament de tutele dal furlan, al è ben ricuardâsi (nô par prins) cuai che a somein jessi i zovaments di une educazion multilengâl dai fruts.
O sai che al è dificil fâlu par vie di ducj i condizionaments sociâi che o vin e jo lu ai provât sul mio gropon cui miei fiis!
Ma il fevelai furlan ai fruts no dome al è naturâl, al è just e al è un dirit, ma i fâs ancje ben.


text:
Crot e corsâr.3 coments Publicât da il crot il sabato, settembre 18, 2010
La polse e je stade lungje, prime un doi mês masse incasinâts e dopo o ai pensât di saltâ l'istât.
Cumò o spietavi dome l'ocasion juste par tornâ a scrivi alc e cuant che al à tacât a plovi o ai capît che al è tornât timp bon pai crots.
Mi somee che al stedi plovint ben e no mal ancje sul furlan e lis ombrenis no son une prioritât....
Ma par no jessi masse serios o ai cirût un video che al ledi ben pe ocasion. Alc su la piratarie.
Crot e corsâr!
Il Boss, il sudôr e la idee di Americhe7 coments Publicât da il crot il venerdì, luglio 24, 2009
E sarà dute imagjinazion ma a son tantis lis Americhis che a vegnin iniment. E je la Americhe dai Madoff, de finance cence cûr, des speculazions, des trufis, la Americhe dai Cheney e dai Bush, des torturis a fin di ben e des vueris atôr pal mont.
Ma dongje cheste e je une Americhe dal sudôr, di chei che a pierdin il lavôr par vie des speculazions, di chei che inte vuere a van a murî, di chei che a lavorin, che a fasin su lis robis. Une Americhe de democrazie vere, une Americhe dai dirits, dai siums, e vignarès di disi une Americhe de int.
O sai benissim che e je dute imagjinazion, e che la realtât no je propite cussì, ma îr di sere la seconde Americhe imagjinarie si è materializade tal conciert di Springsteen.
Al à ancje fevelât alc par furlan, si è presentât incitant par trê voltis "mandi Udin".
Plui indenant al à dite "o soi content di jessi chi chesta sera" e ae fin al à saludât, pronunciant a disi il vêr ae francese, "adiu Udin".
Musiche fuarte, potence e sudôr par scuasit trê oris. Il Boss nol è un che al si sparagne, someave rock di altris timps, rock par manovâi.
Dut une vore biel.


text:
Scarpis neris e lucidis, cuntun tac alt e solit, e une striche plene di lustrins che si strenç ator de cjavile. Scarpis che ti slungjin lis gjambis come par magjie, e ducj si zirin a cjalâti, parcè che cuant che tu cjaminis al è un biel viodi. Scarpis speciâls: a balin bessolis, mi à dite. E tu spindistu ducj chei bêçs par un pâr di scarpis? I ai dite jo.
Alore jê e à ridût, cul so ridi sutîl, gherp e sut. Un ridi amarotic che e à dome jê e che distès le fâs biele e sensuâl, e che ti inmaghe come une supliche. Mi costin mancul di un om, e mi dan tant di plui, mi à dite...
Chê libertât che tu bramavis tant, cumò vele ca: nude e stramontant, che tu puedis aurînt tante che tu ‘nd vûs. Ma no ti paie, lu sai: tu daressis il cûr e la anime par no balâ bessole. Un cûr e une anime che però tu âs za spindûts.
Ti ai spiade cul pinsîr mil voltis. Stretis lis scarpis preziosis tal sen, discolce par no dismovi la tô creature, tu balis te miezeombre denant dal spieli une musiche imagjinarie... Slow, slow, quick-quick, slow... Un pas daûr chel altri, i pîts a disegnâ figuris sul paviment. Il comedon pleât e il braç sù ben, ma che nol sedi rigjit, cussì ti àn insegnât... Il cjâf zirât a pene di profîl, e un ridi fent sui tiei lavris, e il barbuç adalt, come di une che e cjale il mont di parsore vie... Slow, slow, quick-quick, slow: plan, plan, svelt-svelt, plan. Un tango di chei che ti cjapin il cûr, une di chês musichis che ti segnin come une sgrifade, e po cuant che tu vuarissis ti reste la cicatrîs daspò de gruse.
Tu balis la tô musiche cidine; il to mont si môf dentri dal spazi di chei pas, te solitudin des tôs gnots, tal cidin di peraulis ladis pierdudis, tal frêt di une stanzie che no si scjalde plui cui suspîrs e cu la maravee.
Ma finît il to bal, cuant che chê musiche mute e torne a sei dome un spazi vueit che nol vûl jemplâsi, alore tu pois lis scarpis e tu ti sbassis a bussâ i siums sudâts e gaiarins di tô fie. Ma ben planchin, che no si dismovi e che - almancul jê - no ju pierdi tal grim de gnot.
Alì, e dome li, il to cûr rimit al bale pardabon lizêr.
di L'Antescûr
Conte n. 53


text:
Daûr dai
ultins dâts su la produzion di libris intal stât spagnûl,
comunicâts dal istitût statâl di statistiche, al ven fûr che i
titui publicâts vie pal 2012 a son stâts pôc mancul di 70 mil,
cuntune riduzion dal 6,2% rispiet al an prime. I doi centris
editoriâi principâi a restin la aree di Madrid (32,8% dal totâl) e
la Catalogne (26,9%). Sul front des lenghis minorizadis, ancje vie
pal 2012, il catalan al conte il numar plui alt di titui publicâts,
ven a dî 6.747, cundut di une diminuzion di cuasi il 30% rispiet al
2011. I libris par catalan a son il 28,3% di chei publicâts in
Catalogne, il 18,7% di chei jessûts intal Paîs Valenzian, e
fintremai il 43,9% di chei publicâts intes isulis Baleârs.


text:
Une disine di personis a son restadis feridis ai 26 di Avost intant dai scuintris che a son sclopâts jenfri serps e albanês intune des vilis dulintor di Mitrovica. Daûr di chest gnûf sclop di violence al è il tentatîf di fâ sù des cjasis pai albanês inte aree a Nord di Mitrovica, là che la maiorance de popolazion e je serbe. Par cheste stesse reson, inte zone si vevin za vûts dai scuintris tra albanês e serps. A fâ sù lis cjasis a son lavoradôrs albanês che a rivin inte zone scortâts di membris de polizie cossovare e di militârs de mission internazionâl Eulex.
Font: Balkan Insight, 26/08/09


text:
I
furlans a fasìn il prin pas par jentrâ inte rêt europeane plui
impuartante par chel che al rivuarde lis politichis pes lenghis
minorizadis. Cun di fat, l’Ufici di presidence dal Consei regjonâl
al à decidût di aderî ae NPLD, o sei la Rêt par promovi la
diversitât linguistiche. Si fevele di une istituzion europeane
impegnade tal cjamp de politiche e de planificazion linguistiche là
che a son dentri guviers statâi e regjonâi, ONG, universitâts e
associazions impegnadis inte promozion des lenghis minorizadis. La
Rêt e je impegnade intal mostrâ la diversitât linguistiche tant
che une oportunitât, tant che imprest centrâl pal svilup personâl,
sociâl e economic di dute la Europe, in plui che jessi un jutori pal
dialic interculturâl. La istituzion e lavore dongje de Comission
europeane par saborâ chestis finalitâts e e jude il scambi di
buinis pratichis intal cjamp des politichis linguistichis tra
aministradôrs, professioniscj e esperts. In dì di vuê inte Rêt a
son dentri tant che membris a plen dirit il guvier de Republiche di
Irlande, i guviers dal Gales, de Catalogne, de Comunitât Autonome
Basche, de Navare e de Galizie, la Coletivitât Teritoriâl Corse, la
Provincie de Frisie, l’Ufici public de lenghe bretone e il
Folktinget, che al rapresente la comunitât svedese de Finlande. Plui
lungje la liste des realtâts associadis, là che o cjatìn, tra i
altris, ancje il Parlament sami de Finlande, lis universitâts di
Stocolm e Cardiff, l’istitût Mercator, l’Istitût di Studis
Ocitans e la Academie Frisone.
Font:
Radio Onde Furlane, 20/03/14